Diari Oficial de la Generalitat Valenciana


Sumari del DOGV 5880, del 28-10-2008 (2008/12269)

RESOLUCIÓ de 30 de setembre de 2008, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de la Comunitat Valenciana de Derivats del Ciment (Codi núm. 8000535).
----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5880

Data del DOGV
:   28-10-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/12262


Data del document
:   30-09-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * ciment
    * conveni col·lectiu

RESOLUCIÓ de 30 de setembre de 2008, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de la Comunitat Valenciana de Derivats del Ciment (Codi núm. 8000535). [2008/12471]
Vist el text del Conveni Col·lectiu de la Comunitat Valenciana de Derivats del Ciment, subscrit per la Comissió Negociadora en data 22 de juliol de 2008, que està integrada, de part empresarial per representants d'APECC, FEDCAM i ANHEFOP i, de l'altra, pels sindicats FECOMA- CC OO-PV i MCA-UGT-PV, i de conformitat amb el que disposen l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball, Cooperativisme i Economia Social, de conformitat amb les competències que té transferides segons el Reial Decret 4.105/1982, de 29 de desembre, acorda
Primer
Ordenar que siga inscrit en el Registre de Convenis Col·lectius de Treball d'esta direcció general, amb notificació a la Comissió Negociadora, i que siga dipositat el text original del conveni.
Segon
Disposar que siga publicat en el Diari Oficial de la Comunitat Valenciana.
València, 30 de setembre de 2008.- El director general de Treball, Cooperativisme i Economia Social: Román Ceballos Sancho.
Capítol preliminar
Parts signatàries
Les parts firmants del present Conveni Autonòmic (amb abast a les províncies d'Alacant, Castelló i València) d'una banda, Metall, Construcció i Afins, Federació PV de la UGT, (MCA-UGT-PV) i la Federació de Construcció, Fusta i Afins de CCOO (FECOMA-CCOO-PV), com a representació laboral, i de l'altra, l'Asociación Provincial de Empresas de la Construcción de Castellón (APECC), la Federación de Derivados del Cemento y Comercio Almacenistas de Materiales para la Construcción y Saneamiento (FEDCAM) i l'Asociación Nacional de Fabricantes de Hormigón Preparado (ANEFHP), com a representació empresarial.
Ambdues parts es reconeixen mútuament legitimació per a negociar el present conveni.
Capítol I
Estructura i àmbits de negociació
Article 1. Estructura de la negociació col·lectiva
1r. Conveni Col·lectiu General del Sector:
El Conveni Col·lectiu General del Sector de Derivats del Ciment fa referència a la regulació de les condicions generals de treball que s'han d'aplicar en tots els seus àmbits i amb la vigència temporal que el mateix conveni establix.
2n. Conveni Col·lectiu Autonòmic:
El present Conveni Col·lectiu Autonòmic del sector de Derivats del Ciment substituirà els l'anterior conveni col·lectiu autonòmic, així com els convenis provincials d'Alacant, Castelló i València, segons el seu àmbit funcional. El seu contingut fa referència a la regulació de les condicions generals de treball que s'han d'aplicar en tots els seus àmbits i amb la vigència que el mateix conveni establix.
Té per objecte desplegar les matèries pròpies del seu àmbit de negociació, amb les limitacions i la fixació de competències que ací s'establexen.
Article 2. Atribució de competències segons els àmbits de negociació
A. Es reserven al conveni general les matèries de negociació col·lectiva, previstes en l'article 84 de l'Estatut dels Treballadors i que a continuació s'especifiquen:
- Contractació laboral i les seues modalitats
- Períodes de prova
- Classificació professional i nivells
- Mobilitat geogràfica
- Règim disciplinari
- Seguretat i salut laboral
B. Les parts firmants constaten l'alt nivell d'eficàcia i els favorables resultats en l'estabilitat i millora de les relacions contractuals entre les parts i els sectors afectats per l'àmbit d'aplicació d'este conveni, com a conseqüència de la regulació de les seues relacions a l'empara dels continguts negociats en el IV Conveni General del Sector desplegats sobre les matèries que a continuació es detallen.
Tenint això present, i assumint les previsions contingudes en el paràgraf segon de l'article 84 de l'Estatut dels Treballadors, en relació amb les matèries no recollides en l'article 2-A d'este conveni, les parts firmants acorden a partir de la firma del present conveni respectar escrupolosament en tots els àmbits de negociació, els continguts desplegats en el conveni general en relació amb les matèries següents:
- Mobilitat funcional
- Estructura salarial
- Formació professional
- Jornada
- Comissió Paritària Estatal
- Permisos, llicències i règim d'excedències
- Representació col·lectiva
- Ordenació i organització del treball
- Suspensió temporal dels contractes
- Procediments voluntaris extrajudicials de solució de conflictes col·lectius
- Prestacions complementàries a les de la Seguretat Social
Si durant la vigència d'este conveni autonòmic es produïxen acords intersectorials o sectorials estatals d'aplicació al sector, per acord de les parts firmants es podran establir les condicions d'aplicació dels dits acords. D'igual forma es procedirà en el supòsit que es dicten normes com a conseqüència d'acords entre totes les organitzacions empresarials i sindicals en què estan confederades o integrades les organitzacions firmants.
Article 3. Vigència dels convenis d'àmbit inferior
Els convenis provincials d'Alacant, Castelló i València acaben la seua vigència amb la firma d'este conveni, i la seua normativa serà substituïda en la totalitat per la del present conveni autonòmic.
Article 4. Concurrència de convenis
D'acord amb el que disposa l'article 84 de l'Estatut dels Treballadors i les atribucions de competència recollides en els articles 2 i 3 del conveni general, l'aplicació en els supòsits de concurrència entre convenis de distint àmbit, es resoldrà tenint en compte els principis següents:
1r. La concurrència entre convenis de diferent àmbit segons allò acordat en el d'àmbit superior.
2n . No seran aplicables els acords presos en la negociació d'àmbit territorial inferior que contradiguen el contingut de les normes establides en els convenis d'àmbit superior, sense perjudici del que estableix l'article 3r 3 de l'Estatut dels Treballadors.
Capítol II
Àmbits d'aplicació i vigència
Article 5. Eficàcia i abast obligacional
Atesa la naturalesa normativa i l'eficàcia general, donada pel que disposa el títol III de l'Estatut dels Treballadors i per la representativitat de les organitzacions firmats, el present conveni obligarà totes les associacions, entitats, empreses i treballadors compresos dins dels seus àmbits funcionals, personal i territorial.
Article 6. Àmbit territorial
El present conveni autonòmic serà d'aplicació a tot el territori de la Comunitat Valenciana, comprés per les províncies de València, Castelló i Alacant, sense perjudici del que disposa l'article 1.4 de l'Estatut dels Treballadors.
Article 7. Àmbit funcional
Les indústries dedicades a la fabricació d'articles derivats del ciment, la seua manipulació i muntatge que a continuació es detalla:
- Fabricació de formigons preparats i morters per al seu subministrament a les obres.
- Fabricació de productes en fibrociment, com ara plaques, tubs, accessoris i altres elements.
- Fabricació d'articles i elements en formigons i morters en massa, armats, post o pretensats, així com articles en cel·lulosa-ciment i pedra tosca-ciment, com ara llambordes, rajoles, blocs, vores, revoltons, dipòsits, formigó arquitectònic, lloses, emmotllaments, pedra artificial, pals, teules, tubs, bigues i altres elements estructurals, etc.
- Les activitats complementàries a les detallades, així com la comercialització i distribució dels productes abans mencionats.
Article 8. Àmbit personal
Queden inclosos en l'àmbit d'aplicació d'este conveni la totalitat de les empreses i dels treballadors l'activitat dels quals quede compresa dins de l'àmbit funcional descrit en el precedent article 7. S'exceptua de l'aplicació els qui queden inclosos en els diferents apartats del punt 3 de l'article 1r de l'Estatut dels Treballadors.
Article 9. Àmbit temporal
La duració del present conveni serà de tres anys, acabarà els seus efectes el 31 de desembre de l'any 2010, i entrarà en vigor als 20 dies naturals de la publicació en el Diari Oficial de la Comunitat Valenciana, excepte les matèries en què el conveni especifique una vigència distinta.
Els aspectes retributius pactats en este conveni, retrotrauran els seus efectes a l'1 de gener de 2008.
Sense perjudici d'això, totes les modificacions que es produïsquen com a conseqüència de la classificació professional, es regulen d'acord amb el que establix el capítol V.
No obstant això, i, per a evitar el buit normatiu que es produiria altrament, una vegada acabada la seua vigència inicial, o la de qualsevol de les seues pròrrogues, continuarà regint, en la totalitat, el seu contingut normatiu, fins que siga substituït per un altre.
Article 10. Àmbit material
El present conveni regula les condicions generals de treball amb l'abast previst en els articles precedents i comprén i desplega les matèries recollides en el seu articulat.
Article 11. Denúncia i pròrroga
S'entén prorrogat per períodes successius d'un any, llevat que alguna de les parts signatàries el denuncie a l'altra, amb una antelació mínima de tres mesos abans del seu venciment o del de qualsevol de les pròrrogues.
La part que formule la denúncia haurà d'adjuntar-hi proposta concreta sobre els punts i el contingut que comprenga la revisió sol·licitada. D'esta comunicació i de la proposta s'enviarà còpia, a efectes de registre, a la Direcció General de Treball.
Les parts firmants del present conveni autonòmic assumixen el compromís d'iniciar la negociació de la proposta i el contingut de la revisió sol·licitada, a partir de l'1 d'octubre de 2010.
Article 12. Vinculació a la totalitat
Les condicions que es pacten, siga quina siga la seua naturalesa i contingut, constituïxen un conjunt unitari indivisible, i les parts que el subscriuen accepten que les obligacions que recíprocament contrauen tenen una contraprestació equivalent amb els drets que adquirixen, considerant tot això en conjunt i en còmput anual, sense que per tant els pactes que es formalitzen puguen ser interpretats o aplicats de forma aïllada i independentment dels altres.
En el supòsit que la jurisdicció competent, fent ús de les seues facultats, anul·le o invalide algun dels pactes continguts en el present conveni, les parts negociadores consideren si és vàlid per si sol la resta del text aprovat, o bé si cal fer una nova i total o parcial renegociació d'este.
Si es dóna este supòsit, les parts signatàries del present conveni es comprometen a reunir-se dins dels 30 dies següents al de la fermesa de la resolució corresponent, a fi de resoldre el problema plantejat.
Si en el termini de 90 dies, a partir de la data de la fermesa de la resolució en qüestió, les parts signatàries no arriben a un acord, es comprometen a fixar un calendari de reunions per a la negociació del conveni en la totalitat.
Si es produïx la situació de nul·litat i, mentre dure esta, les parts es regiran pel que establix el IV Conveni General de Derivats del Ciment.
Capítol III
Comissió Paritària
Article 13. Comissió Paritària d'interpretació
Es constituïx una Comissió Mixta Paritària d'interpretació del present conveni, presidida per la persona que la Comissió, d'entre els seus components al seu moment, designe per unanimitat.
En seran vocals sis representants per cada una de les parts, social i empresarial que hi intervenen, designats en la forma que decidisquen les organitzacions respectives i preferentment d'entre els membres components de la Comissió Negociadora d'este conveni.
En serà secretari un vocal de la Comissió.
Els acords de la Comissió perquè siguen vàlids requeriran la presència, directa o per representació d'almenys quatre membres de cada una de les parts empresarial i social i s'adoptaran sempre per la majoria absoluta de la totalitat dels components de la Comissió. Els acords que adopte la Comissió Paritària tindran la mateixa eficàcia que la norma pactada interpretada.
Article 14. Funcions i procediment de la Comissió Paritària d'interpretació
1. Les seues funcions seran les següents:
a) Interpretació de totes i cada una de les clàusules d'este conveni.
b) A instància d'alguna de les parts, mitjançar i/o intentar conciliar, si és el cas, i amb l'acord previ de les parts i a sol·licitud d'estes, arbitrar en totes aquelles qüestions i conflictes, tots ells de caràcter col·lectiu, que es puguen suscitar en l'aplicació del present conveni.
c) Vigilància i seguiment del compliment d'allò pactat.
d) Elaboració del registre de mitjancers i àrbitres en els procediments voluntaris extrajudicials de solució de conflictes col·lectius.
e) Actualització dels salaris mínims sectorials fixats en l'annex I
f) Aquelles altres funcions que tendisquen a la major eficàcia pràctica del conveni o estiguen establides en el seu text.
2. Com a tràmit que serà previ i preceptiu a tota actuació jurisdiccional que es promoga, les parts signatàries del present conveni s'obliguen a comunicar a la Comissió Mixta Paritària tots aquells dubtes, discrepàncies i conflictes col·lectius, de caràcter general, que es puguen plantejar en relació amb la seua interpretació i aplicació, sempre que siguen de la seua competència conforme al que establix l'apartat anterior, a fi que per mitjà de la seua intervenció, es resolga el problema plantejat o, si no és possible, emeta dictamen sobre això. Este tràmit previ, s'entendrà complit en el cas que haja transcorregut el termini previst en el paràgraf 4 d'este mateix article sense que s'haja emés resolució o dictamen. Quan es tracte de resoldre assumptes relacionats amb el capítol V, si no s'arriba a cap acord, s'informarà degudament i s'enviarà per al seu estudi i dictamen a la Comissió Paritària Estatal entre les competències de la qual hi ha la de resoldre els assumptes plantejats sobre classificació professional.
3. Quan una part vulga utilitzar algun dels supòsits recollits en els apartats a), b) i d) del paràgraf 1 d'este mateix article, faran arribar als membres de la Comissió Mixta d'Interpretació, a través de les organitzacions signats d'este, amb una antelació de 15 dies, documentació suficient que contindrà com a mínim:
a) Exposició del problema o conflicte.
b) Argumentació.
c) Proposta de solució.
4. La Comissió Mixta Paritària, una vegada rebut l'escrit-proposta o, si és el cas, completada la informació pertinent, disposarà d'un termini no superior a 20 dies hàbils per a resoldre la qüestió suscitada o, si això no es possible, emetre el dictamen oportú. Una vegada transcorregut este termini sense haver-se produït resolució ni dictamen, quedarà oberta la via jurisdiccional competent.
5. La Comissió podrà demanar, per via d'ampliació, tota aquella informació o documentació que estime pertinent per a una millor o més completa informació de l'assumpte, a este efecte concedirà un termini al proposant que no podrà excedir de 5 dies hàbils.
6. En tot cas les resolucions de la Comissió Mixta d'Interpretació adoptaran la forma escrita i motivada.
7. Es fixa el domicili de la Comissió Mixta d'Interpretació al carrer Músic Peydró, 36-4ª planta, de València.
Capítol IV
Contractació
Article 15. Forma del contracte
L'admissió de treballadors en les empreses es realitzarà com a norma general a través de contracte escrit.
El contracte de treball s'haurà de formalitzar abans del començament de la prestació de servicis.
Es farà constar en tots els contractes de treball el contingut general de les condicions que es pacten i el grup professional o categoria en què queda enquadrat el treballador, i en tot cas el contingut mínim del contracte.
Es considera com a contingut mínim del contracte la fixació en este de: la identificació completa de les parts contractats, la localització geogràfica i la denominació, si és el cas, del centre de treball a què queda adscrit el treballador, el domicili de la seu social de l'empresa, el grup, nivell o categoria professional, l'especialitat, ofici o lloc de treball en què quede adscrit el treballador, la retribució total anual inicialment pactada i l'expressió literal del conveni col·lectiu aplicable.
Article 16. Període de prova. Temps màxim
1r. Podrà concertar-se per escrit un període de prova que en cap cas excedirà de:
Grup 1 6 mesos
Grups 2 i 3 3 mesos
Grup 4 2 mesos
Grups 5, 6 i 7 1 mes
Grup 8 15 dies naturals
Article 17. Període de prova. Desenvolupament
1r. Durant el període de prova el treballador tindrà els drets i les obligacions corresponents al grup professional al qual haja sigut assignat, com si fóra de plantilla, excepte els derivats de la resolució de la relació laboral, que es podrà produir a instància de qualsevol de les parts durant el seu transcurs, sense necessitat d'avís previ i sense que cap de les parts tinga dret a indemnització, i el desistiment s'haurà de comunicar per escrit.
2n. Una vegada transcorregut el període de prova sense que s'haja produït el desistiment, el contracte produirà plens efectes i es computarà el temps de servicis prestats a efectes d'antiguitat.
3r. La situació de IT derivada d'accident de treball que afecte el treballador durant el període de prova interromprà el seu còmput.
Article 18. Modalitats de contractació
Les empreses afectades pel present conveni podran subscriure qualsevol tipus de contracte de treball, la modalitat dels quals estiga recollida en la legislació vigent o en el present conveni col·lectiu.
Article 19. Contracte fix de plantilla
S'entendrà com a contracte de treballador fix de plantilla el que es concerte entre una empresa i un treballador per a la prestació laboral durant temps indefinit, o que per imperatiu legal o decisió judicial comporte eixa condició.
Article 20. Contracte a temps parcial
1r. El contracte de treball s'entendrà subscrit a temps parcial quan, redactat en els termes previstos en l'article 15 del present conveni col·lectiu autonòmic, s'haja acordat a més la prestació de servicis durant un nombre d'hores al dia, a la setmana, al mes o a l'any que no superen el 70% de la duració de la jornada diària, setmanal, mensual o anual corresponent. Esta limitació no s'aplicarà per als supòsits de contracte de relleu.
2n. Així mateix, hauran de constar expressament en el contracte de treball, les hores complementàries que les parts convinguen realitzar, i serà nul qualsevol pacte que sobre la dita matèria es pretenga formalitzar amb posterioritat a la subscripció del contracte a temps parcial.
3r. En les altres qüestions i matèries relacionades amb el contracte de treball a temps parcial caldrà ajustar-se a les que amb caràcter general es fixen en la legislació laboral vigent en cada moment.
Article 21. Contractes en pràctiques i de formació
Contracte en pràctiques
Els salaris reguladors d'esta modalitat contractual, en cap cas seran inferiors a les remuneracions brutes anuals assignades al grup 6 del quadre de remuneracions econòmiques de cada una de les taules provincials que figuren en els annexos d'este conveni.
Contracte formatiu
El contracte per a la formació que realitzen les empreses compreses dins de l'àmbit funcional del present conveni tindrà com a objecte la formació pràctica i teòrica del treballador contractat. El dit treballador no haurà de tindre cap tipus de titulació, ja siga superior, mitjana, acadèmica o professional, relacionada amb el lloc de treball a ocupar. El contingut del contracte, igual que les seues possibles pròrrogues, haurà de formalitzar-se per escrit i hi haurà de figurar, de manera clara, l'ofici o el lloc de treball objecte de la formació.
En cap cas es podrà realitzar este tipus de contracte en aquelles activitats en què concórreguen circumstàncies de tipus tòxiques, penoses, perilloses o nocturnes. També estarà prohibida la realització d'hores extraordinàries.
L'edat del treballador amb un contracte d'estes característiques no podrà ser inferior a 16 anys ni superior als 21 anys.
La duració màxima serà de dos anys, ja siguen alterns o continuats, amb una o diverses empreses dins de l'àmbit funcional del sector del present conveni.
No es podran realitzar contractes de duració inferior a sis mesos, i es podran prorrogar fins a tres vegades per períodes com a mínim de sis mesos.
Este tipus de contracte es realitzarà a temps complet. El 15% del total de la jornada es dedicarà a formació teòrica. Es concretaran en el contracte les hores i els dies dedicats a la formació. Així mateix, s'especificarà el centre formatiu, si és el cas, encarregat de l'ensenyament teòric. L'ensenyament teòric, a ser possible, haurà de ser previ a la formació pràctica o alternar-se amb esta de forma racional.
En el contracte haurà de figurar el nom i la categoria professional del tutor o monitor encarregat de la formació pràctica. El tutor haurà de vetlar per l'adequada formació del treballador en formació, així com de tots els riscos professionals. El treball efectiu que preste el treballador en l'empresa haurà d'estar relacionat amb l'especialitat o objecte del contracte.
El contracte per a la formació es presumirà de caràcter comú i ordinari quan l'empresari incomplisca en la seua totalitat les seues obligacions en matèria de formació teòrica.
D) Els salaris reguladors de la dita modalitat contractual en cap cas seran inferiors a les remuneracions brutes anuals assignades al grup 6 del quadre de remuneracions econòmiques de cada una de les taules provincials que figuren en els annexos d'este conveni.
En qualsevol dels casos, el salari no podrà ser inferior al 100% del salari mínim interprofessional establit per a cada edat, en la quantia corresponent al treball efectiu del contracte.
En el cas de cessament en l'empresa, s'entregarà al treballador un certificat referent a la formació teòrica i pràctica, adquirides en el qual constarà la seua duració.
E) Els treballadors en formació percebran el 100% del complement no salarial, amb independència del temps dedicat a formació teòrica.
Article 22. Contracte de treball per a la realització d'una obra o servici determinat, i contractes per a atendre circumstàncies de mercat, acumulació de tasques o excés de comandes
1. Contracte de treball per a la realització d'una obra o servici determinat
A) Segons el que disposa l'article 15.1 a) de l'Estatut dels Treballadors, s'identifiquen com a treballs o tasques amb substantivitat pròpia dins de l'activitat normal de l'empresa, únicament, les activitats següents del sector:
a) Fabricació i subministrament de formigó a una obra determinada
b) Els treballs de manteniment, obres o avaries estructurals, i per tant, no habituals.
c) Aquella comanda o fabricació per al subministrament a una obra prou identificada i indeterminada en la seua finalització que, per les seues característiques diferents de les comandes o fabricacions habituals, supose una alteració transcendent respecte al ritme o programes normals de producció
B) Contingut i règim jurídic:
- En els contractes de treball que es realitzen davall esta modalitat s'haurà d'indicar amb precisió i claredat el caràcter de la contractació i identificar de manera suficient l'obra o servici que constituïsca el seu objecte.
- La duració del contracte serà la del temps exigit per a la realització de l'obra o servici.
- La utilització d'esta modalitat contractual requerirà, en tot cas, la confecció d'una còpia bàsica del contracte, que a més del contingut que les còpies bàsiques del contracte han de reunir amb caràcter general, haurà d'expressar, necessàriament: la causa objecte del contracte, les condicions de treball previstes en este, l'especificació del nombre de treballadors que es preveja que intervindran en l'obra o servici, el grup assignat al treballador i la duració estimada de l'obra o servici. Esta còpia bàsica es traslladarà dins dels terminis legals als representants dels treballadors.
- Els contractes per obra o servici determinat es presumiran subscrits per temps indefinit quan s'hi reflectisquen de forma inexacta o imprecisa la identificació i objecte d'estos, i resulte per això pràcticament impossible la comprovació o verificació del seu compliment
2. Contractes per a atendre circumstàncies de mercat, acumulació de tasques o excés de comandes.
D'acord amb el que disposa l'article 15.1 b) del Text Refós de l'Estatut dels Treballadors, la duració màxima dels contractes eventuals per circumstàncies de la producció, acumulació de tasques o excés de comandes, podrà ser de dotze mesos dins d'un període màxim de divuit mesos.
S'hi haurà d'expressar, amb la precisió i claredat necessàries, la causa sustentadora i generadora de la contractació.
Article 23. Disposicions comunes als contractes de duració determinada.
1. Serà preceptiu comunicar per escrit al treballador el preavís de cessament per finalització de qualsevol modalitat de contracte de duració determinada. Este preavís s'haurà de realitzar amb una antelació d'almenys set dies per a aquells contractes que tinguen una duració no superior a trenta dies naturals i de quinze dies si la duració del contracte és superior a este termini. L'empresari podrà substituir este preavís per una indemnització equivalent a la quantitat corresponent als dies de preavís omesos calculats sobre les taules de conveni, sense perjuí de la notificació escrita del cessament. La indemnització esmentada s'haurà d'incloure en el rebut de salaris amb la liquidació corresponent al cessament.
2. A la finalització dels contractes temporals previstos en el present conveni col·lectiu el treballador percebrà pel concepte d'indemnització la quantitat equivalent al 7% dels salaris de conveni meritats durant la seua vigència.
Capítol V
Classificació professional i nivells
Capítol regulat en el IV Conveni General de Derivats del Ciment, i que es recull íntegrament en el present conveni autonòmic.
Article 24. Criteris generals.
1. El present capítol sobre classificació professional s'establix fonamentalment seguint els criteris que l'article 22 de l'Estatut dels Treballadors fixa per a l'existència del grup professional, és a dir, aptituds professionals, titulacions i contingut general de la prestació, i podrà incloure en cada grup diverses categories professionals amb distintes funcions i especialitats professionals.
2. La classificació es realitza en divisions funcionals i grups professionals per interpretació i aplicació de criteris generals objectius i per les tasques i funcions bàsiques més representatives que duen a terme els treballadors.
3. En el cas de concurrència habitual en un treballador de tasques bàsiques corresponents a diferents grups professionals, la classificació es realitzarà en funció de l'activitat superior, sempre que esta no siga circumstancial. Este criteri de classificació no suposarà que s'excloga en els llocs de treball de cada grup professional la realització de tasques complementàries que siguen bàsiques per a llocs classificats en grups professionals inferiors.
4. Tots els treballadors afectats per este conveni general seran adscrits a una determinada divisió funcional i a un grup professional. Ambdues circumstàncies definiran la seua posició en l'esquema organitzatiu de cada empresa.
Les categories vigents en el moment de l'entrada en vigor d'este conveni, que a títol orientatiu es mencionen en cada un dels grups professionals, es classifiquen en «tres divisions funcionals» definides en els termes següents:
Tècnics
Esta divisió funcional engloba tots els treballadors l'activitat dels quals està orientada fonamentalment a prestar els seus servicis en les àrees tècniques, amb alt grau de qualificació que, generalment, comporta estudis amb titulacions superiors o mitjanes.
Empleats
Esta divisió funcional es compon del personal que pels seus coneixements i/o experiència, realitza tasques administratives, comercials, organitzatives, d'informàtica, i, en general, les específiques de llocs d'oficina, que permeten informar de la gestió, de l'activitat economicocomptable, coordinar labors productives o realitzar tasques auxiliars o subalternes.
Operaris
En esta divisió funcional es troba el personal que, pels seus coneixements i/o experiència, executa operacions relacionades amb la producció, bé directament, actuant en el procés productiu, o en labors de manteniment, transport o altres operacions auxiliars, i poden realitzar, al seu torn, funcions de supervisió o coordinació.
5. Els factors que determinen la classificació professional dels treballadors inclosos en l'àmbit del present conveni i que, per tant, indiquen la pertinença de cada un d'estos a un determinat grup professional, tot això segons els criteris determinats per l'article 22 de l'Estatut dels Treballadors, són els que es definixen en este apartat.
Així mateix, s'haurà de tindre present, en qualificar els llocs de treball, la dimensió de l'empresa o de la unitat productiva en què es desenvolupe la funció, ja que pot influir en la valoració de tots o algun dels factors.
L'enquadrament dels treballadors dins de l'estructura professional i, per consegüent, l'assignació a cada un d'ells d'un determinat grup professional, serà el resultat de la conjunta ponderació dels factors següents:
I. Coneixements.
Es considerarà, a més de la formació bàsica necessària per a poder complir correctament la comesa, el grau de coneixement i experiència adquirits, així com la dificultat en l'adquisició d'estos coneixements o experiències.
Este factor pot dividir-se en dos subfactors:
Formació. Este subfactor considera el nivell inicial mínim de coneixements teòrics que ha de posseir una persona de capacitat mitjana per a arribar a exercir satisfactòriament les funcions del lloc de treball després d'un període de formació pràctica. Este subfactor, també haurà de considerar les exigències de coneixements especialitzats, idiomes, informàtica, etc.
Experiència. Este subfactor determina, per a una persona de capacitada mitjana, i que posseïx la formació específica assenyalada en el paràgraf anterior, l'habilitat i pràctica necessàries per a exercir el lloc, obtenint un rendiment suficient en quantitat i qualitat.
II. Iniciativa
Factor que haurà de tindre en compte el major o menor grau de dependència a directrius, pautes o normes en l'execució de les seues funcions, valorant l'existència de normes escrites o manuals de procediment. Este factor comprén tant la necessitat de detectar problemes com la d'improvisar solucions a estos, triant aquella que es considere mes apropiada.
III. Autonomia
Factor per a la valoració de la qual es tindrà en compte el grau de dependència jeràrquica en l'exercici de les tasques o funcions que es desenvolupen.
IV. Complexitat
Factor la valoració del qual està en funció del major o menor nombre, així com del major o menor grau d'integració dels restants factors enumerats en la tasca o lloc encomanat.
Dificultat en el treball. Este subfactor considera la complexitat de la tasca a desenvolupar i la freqüència de les possibles incidències.
Habilitats especials. Este subfactor determina les habilitats que es requerixen per a determinats treballs, com poden ser esforç físic, destresa manual, bona visió, etc., i la seua freqüència durant la jornada laboral.
Ambient de treball. Este subfactor aprecia les circumstàncies davall les quals ha d'efectuar-se el treball, i el grau en què estes condicions fan el treball desagradable.
No s'inclouran en este subfactor les circumstàncies relatives a la modalitat de treball (nocturn, torns, etc.).
V. Responsabilitat
Factor en l'elaboració de la qual es té en compte el grau d'autonomia d'acció del titular de la funció i el grau d'influència sobre els resultats i importància de les conseqüències de la gestió.
Este factor comprén els subfactors:
Responsabilitat sobre gestió i resultats. Este subfactor considera la responsabilitat assumida per l'ocupant del lloc sobre els errors que puguen ocórrer. Es valoren no sols les conseqüències directes, sinó també la seua possible repercussió en la marxa de l'empresa. Per a valorar es té en compte el grau en què el treball és supervisat o comprovat posteriorment.
Capacitat d'interrelació. Este subfactor aprecia la responsabilitat assumida per l'ocupant del lloc sobre contactes amb altres persones, de dins i de fora de l'empresa, per a aconseguir els resultats desitjats.
VI. Direcció
És el conjunt de tasques de planificació, organització, control i direcció de les activitats d'altres, que requerixen dels coneixements necessaris per a comprendre, motivar i desenvolupar les persones que depenen jeràrquicament del lloc.
Per a la seua valoració s'haurà de tindre's en compte:
Capacitat d'ordenació de tasques.
Naturalesa del col·lectiu.
Nombre de persones sobre les quals s'exercix el comandament.
Per tant, aplicant els factors anteriors, s'aconseguixen 9 grups professionals numerats del 0 al 8 les característiques dels quals són les següents:
Grup - 0 -
Definició
Els treballadors pertanyents a este grup, planifiquen, organitzen, dirigixen, coordinen i controlen les activitats pròpies del desenvolupament de l'empresa. Les seues funcions estan dirigides a l'establiment de les polítiques orientades per a l'eficaç utilització dels recursos humans i materials, assumint la responsabilitat d'aconseguir objectius planificats, prenen decisions (o participen en la seua elaboració) que afecten aspectes fonamentals de l'activitat de l'empresa i exercixen llocs directius.
Formació
Titulació o coneixements adquirits en l'exercici de la seua professió, equivalent a estudis universitaris de grau superior completats amb una suficient experiència professional i una àmplia formació específica en el lloc de treball.
Llocs de treball
Director general
Director divisió
Director gerent
Grup - 1 -
Definició
Funcions que suposen la realització de tasques tècniques complexes i heterogènies amb objectius globals definits i alt grau d'exigència en autonomia, iniciativa i responsabilitat. Funcions que suposen la integració, la coordinació i la supervisió de funcions realitzades per un conjunt de col·laboradors en una mateixa unitat funcional. S'inclouen també en este grup professional funcions que suposen una responsabilitat completa per la gestió d'una o diverses àrees funcionals de l'empresa a partir de directrius generals molt àmplies directament emanades del personal pertanyent al grup 0 o de la mateixa direcció, al qual han de donar compte de la seua gestió. Funcions que suposen la realització de tasques tècniques de la més alta complexitat i fins i tot la participació en la definició dels objectius concrets a aconseguir en el seu camp.
Formació
Titulació superior o coneixements adquirits en l'exercici de la seua professió equivalents a estudis universitaris de grau superior, completats amb una formació específica en el lloc de treball o a estudis universitaris de grau mitjà, completada amb una experiència suficient en el seu sector professional.
Llocs de treball
Tècnics
director tècnic
Titulats superiors
Empleats
Director administració
Director financer
Director comercial
Director màrqueting
Director RRHH
Director producció
Relació d'activitats i tasques
En general tots els integrants del Comité de Direcció i tots els titulats superiors que exercisquen les funcions pròpies de la seua titulació.
Grup - 2 -
Definició
Funcions que suposen la realització de tasques tècniques complexes i heterogènies amb objectius globals definits i alt grau d'exigència en autonomia, iniciativa i responsabilitat. Funcions que suposen la integració, la coordinació i la supervisió de funcions realitzades per un conjunt de col·laboradors en una mateixa unitat funcional. S'inclouen també en este grup professional funcions que suposen una responsabilitat completa per la gestió d'una o diverses àrees funcionals de l'empresa a partir de directrius generals molt àmplies directament emanades del personal pertanyent al grup -1- o de la mateixa direcció, al qual han de donar compte de la seua gestió.
Formació
Titulació mitjana o coneixements adquirits en l'exercici de la seua professió, equivalents a estudis universitaris de grau mitjà completada amb una formació específica en el lloc de treball
Llocs de treball
Tècnics
Titulats mitjans
Empleats
Cap administració
Cap vendes
Cap compres
Cap personal
Cap producció
Cap fàbrica
Encarregat general
Relació d'activitats i tasques
Realització de funcions que impliquen tasques d'investigació o control de treballs amb capacitació per a estudiar i resoldre els problemes que es plantegen.
Responsabilitat tècnica d'un laboratori o del conjunt de diversos laboratoris.
Supervisió tècnica d'un procés o secció de fabricació o de la totalitat del procés.
Supervisió tècnica d'un grup de servicis o de la totalitat d'estos i fins i tot de tots els processos tècnics.
Coordinació, supervisió i ordenació de treballs administratius heterogenis o del conjunt d'activitats administratives.
Responsabilitat de l'explotació sobre el conjunt de servicis de procés de dades.
Anàlisi de sistemes d'informàtica .
Responsables de la xarxa de vendes.
Grup - 3 -
Definició
Funcions que suposen la integració, la coordinació i la supervisió de tasques heterogènies, realitzades per un conjunt de col·laboradors. Tasques que, encara que sense suposar l'exigència de la màxima responsabilitat en la direcció, requerixen en el seu desenvolupament contingut prominentment de caràcter intel·lectual enfront dels de caràcter físic o manual i/o d'interrelació humana, en un marc d'instruccions precises d'alta complexitat tècnica.
Formació
Titulació tècnica o amb coneixements adquirits en l'exercici de la seua professió equivalent a Ensenyament Secundari o Formació Professional de Segon Grau, complementada amb una experiència suficient en el lloc de treball.
Llocs de treball
Tècnics
Tècnic departament
Tècnic control qualitat
Tècnic prevenció RR.LL.
Delineant 1ª
Empleats
Oficial 1ª administratiu
Tècnic comercial
Comercial formigó
Comercial/viatjant
Operaris
Cap i encarregat secció
Cap taller
Cap planta formigons
Relació d'activitats i tasques
Tasques que impliquen la responsabilitat de la vigilància i aplicació dels mitjans i de les mesures de seguretat.
Tasques de confecció i desenvolupament de projectes segons instruccions.
Realització de funcions tècniques a nivell acadèmic mitjà, que consistixen a col·laborar en treballs d'investigació, control de qualitat, estudis, vigilància o control en processos industrials o en servicis professionals o científics d'assessorament.
Analistes d'aplicacions informàtiques.
Activitats amb responsabilitat d'ordenar i supervisar l'execució de tasques de producció, manteniment, servicis o administració, o del conjunt de totes elles.
Responsabilitat d'una unitat homogènia de caràcter administratiu o del conjunt de servicis administratius d'una empresa.
Inspectors o supervisors de la xarxa de vendes.
Venedors especialitzats.
Grup - 4 -
Definició
Funcions que suposen la integració, la coordinació i la supervisió de tasques homogènies, realitzades per un conjunt de col·laboradors en un estat organitzatiu menor. Tasques que requerixen en el seu desenvolupament continguts de caràcter intel·lectual i/o manual, en un marc d'instruccions precises de complexitat tècnica mitjana, que s'executen amb autonomia dins del procés productiu establit.
Formació
Coneixements adquirits en l'exercici de la seua professió equivalent a Ensenyament Secundari o Formació Professional Segon Grau, complementada amb una experiència suficient en el lloc de treball.
Llocs de treball
Tècnics
Delineant 2ª
Analista laboratori
Empleats
Oficial 2ª administratiu
Operaris
Oficial 1ª ofici
Conductor vehicles major de 7.500 Kg.
Dosificador planta formigons
Conductor camió formigonera
Gruista torre
Operador de grua mòbil
Carretoner major de 15.000 Kg.
Gruista de peces especials
Relació d'activitats i tasques
Tasques d'anàlisis físiques, químiques i biològiques, i determinacions de laboratori realitzades davall supervisió sense que siga necessari sempre indicar normes i especificacions, que implica a més la cura dels aparells i la seua homologació, la preparació de reactius necessaris, l'obtenció de mostres i l'extensió de certificats i butlletins d'anàlisi.
Tasques de delineació.
Tasques de traducció, corresponsalia, mecanografia i telèfon amb domini, almenys, d'un idioma estranger.
Tasques de comptabilitat consistents a reunir els elements subministrats pels col·laboradors i confeccionar estats, balanços, costos, previsions de tresoreria i altres treballs anàlegs basant-se en el pla comptable de l'empresa.
Tasques d'obra, fusteria, electricitat, pintura, mecànica com a soldadors, armadors, modelistes, electricistes, etc., amb capacitat que permeta resoldre tots els requeriments de la seua especialitat.
Activitats que impliquen la supervisió i coordinació d'activitats que puguen ser secundades per diversos treballadors d'un grup professional inferior.
Conductors de carretons de gran tonatge, major de 15.000 Kg., que s'ocupen del seu manteniment i funcionament i reparació d'avaries que no requerixen elements de taller.
Gruistes de peces especials i que implica responsabilitat en el seu manteniment i funcionament.
Grup - 5 -
Definició
Treballs d'execució autònoma que exigisquen habitualment iniciativa i raonament per part dels treballadors que els exercixen, que comportant davall supervisió la seua responsabilitat i poden ser ajudats per un altre o altres treballadors.
Formació
Titulació o coneixements adquirits en l'exercici de la seua professió equivalent a Ensenyament Secundari o Formació Professional de Segon Grau, complementada amb formació específica en el lloc de treball.
Llocs de Treball
Empleats
Auxiliar administratiu
Dependent
Conserge
Operaris
Oficial 2ª ofici
Maquinista
Conductor camió fins a 7.500 Kg.
Mesclador de formigons
Carretoner
Operador de pont grua
Conductor de pales. Palista de formigó
Relació d'activitats i tasques
Activitats d'ofimàtica amb capacitat suficient per a aconseguir una redacció de correu directe amb indicacions verbals amb bona presentació i ortografia correctes.
Redacció de correspondència comercial, càlcul de preus a la vista d'ofertes rebudes, recepció i tramitació de comandes, realitzant propostes de contestació.
Tasques elementals consistents a establir, basant-se en documents comptables, una part de la comptabilitat.
Tasques de despatx de comandes, revisió de mercaderies i distribució amb registre en llibres o màquines a este efecte, del moviment diari.
Tasques d'obra, fusteria, electricitat, pintura, mecànica, etc., amb capacitat suficient per a realitzar les activitats normals de l'ofici, com a soldadors, armadors, modelistes, electricistes, etc.
Funcions de control i regulació en els processos de producció que generen transformació de producte.
Tasques de regulació i control que es realitzen indistintament en diverses fases i sectors del procés.
Activitats en màquines amb un alt nivell d'automatisme amb requeriments complexos en la seua manipulació i que implica, amb supervisió, la responsabilitat en el seu manteniment i funcionament.
Carretoner és el professional (operari) que prevalentment maneja carretons i se n'ocupa del manteniment i funcionament.
Operador de Pont Grua: és el professional que prevalentment maneja ponts grua, pòrtics, etc. amb cabina o utilització de més d'un ganxo o peces de més de 20.000 Kg.
En la fabricació de terratzos els premsistes, polidors, desbastadors, paletitzadors, empolvoradors, talladors i granalladors.
Grup - 6 -
Definició
Tasques consistents en l'execució d'operacions que, encara que es realitzen sota instruccions precises, requerisquen adequats coneixements professionals i aptituds pràctiques i la responsabilitat de les quals està limitada per una supervisió directa o sistemàtica.
Formació
Titulació o coneixements adquirits en l'exercici de la seua professió equivalent a Ensenyament Secundari o Formació Professional de Primer Grau, complementada amb formació específica en el lloc de treball.
Llocs de treball
Tècnics
Auxiliar laboratori
Empleats
Vigilant
Operaris
Oficial 3ª ofici
Especialista
Conductor furgoneta fins a 3.500 Kg.
Emmotlador manual
Operari de màquina senzilla
Relació d'activitats i tasques
Activitats en màquines amb un alt nivell d'automatisme amb requeriments mitjans en la seua manipulació.
Tasques d'ajuda en magatzems que, a més de labors de càrrega i descàrrega, impliquen altres complementàries dels magatzemistes.
Realització d'anàlisis senzilles i rutinàries de fàcil comprovació i funcions de presa i preparació de mostres per a anàlisi.
Tasques d'obra, fusteria, electricitat, pintura, mecànica, com a soldadors, armadors, modelistes, electricistes, etc., amb capacitat suficient per a realitzar les activitats bàsiques de l'ofici.
Tasques realitzades en el maneig de maquines senzilles que no estiguen enquadrades en grups superiors.
Grup - 7 -
Definició
Funcions que consistixen en operacions realitzades seguint un mètode de treball precís i concret, amb cert grau de supervisió, que normalment exigixen coneixements professionals de caràcter elemental i d'un període breu d'adaptació.
Formació
La dels nivells bàsics obligatoris. Ensenyament Secundari, tècnic auxiliar o equivalent, o coneixements adquirits en l'exercici de la seua professió.
Llocs de treball
Tècnics
Laborant de formigons
Empleats
Porter
Operaris
Peó especialista
Ajudant de màquina
Relació d'activitats i tasques
Treballs en maquines de processos productius, amb requeriments simples i senzills en la seua manipulació, o auxiliars d'estos processos que requerisquen ensinistrament i coneixements específics.
Els que utilitzen de forma accessòria, carretons, grues o semblants de maneig senzill.
Treballadors que s'inicien en la pràctica d'obra, fusteria, electricitat, mecànica, pintura, etc.
Activitats elementals de laboratori que consistixen en la correcta preparació de material d'anàlisi.
Funcions de recepció i expedició que no exigisquen qualificació especial.
Treballs de verificació de la producció.
Grup - 8 -
Definició
Operacions que s'executen segons instruccions concretes, clarament establides, amb un alt grau de dependència, que requerixen preferentment esforç físic o atenció i que no necessiten formació específica, excepte l'ocasional d'un període d'adaptació
Formació
Titulació de graduat escolar, certificat d'escolaritat o semblant, o experiència adquirida en l'exercici d'una professió equivalent.
Llocs de treball
Operaris
Peó
Personal de neteja
Relació d'activitats i tasques
Activitats manuals en tasques no especialitzades.
Operacions de càrrega i descàrrega manuals.
Tasques de neteja
Condicions més beneficioses
Si com a conseqüència de l'aplicació del nou sistema de Classificació Professional, s'ha d'assignar un treballador a un grup professional inferior al nivell o categoria que tenia reconeguda, se li respectarà la permanència en el grup amb correspondència en el nivell o categoria anterior que tenia amb el caràcter de condició personal més beneficiosa i continuarà exercint les mateixes funcions que realitzava fins a la data d'assignació .
Concentració de nivells salarials en un únic grup
Quan en un grup professional coincidisquen dos o més nivells salarials, s'aplicarà la taula salarial del nivell superior.
Valoració de llocs de treball i promoció professional
Les parts signatàries d'este acord, constituiran una comissió a fi d'establir els criteris objectius de valoració de llocs de treball i promoció professional derivats de l'aplicació del sistema de classificació professional.
Esta comissió es constituirà al mes següent de la publicació en el Boletín Oficial del Estado del IV Conveni Col·lectiu General de Derivats del Ciment, i haurà de tindre finalitzats els seus treballs abans de la finalització de la seua vigència.
Període d'adaptació
Les empreses hauran adaptat el nou capítol de Classificació Professional fins al 31 de desembre de 2007. Els efectes econòmics derivats de l'aplicació del nou capítol de Classificació Professional s'aplicaran amb data 1 de gener de 2007.
A efectes orientatius, en l'annex VI s'inclou una taula resum de la classificació professional.
Capítol VI
Normes generals sobre prestació de treball
Article 25. Mobilitat funcional
I. Mobilitat funcional ordinària.
S'entén com a tal el supòsit en què un treballador experimenta un canvi en el contingut de les activitats que ha de dur a terme en el marc de l'empresa, sempre que pertanguen al mateix grup de classificació professional tant la funció des de la qual és mobilitzat com aquella a la qual se'l mobilitza, i a més han de correspondre ambdues funcions al que és concorde amb la titulació acadèmica o experiència requerida en ser contractat o adquirida al llarg de la seua activitat professional en l'empresa. Esta mobilitat no tindrà limitacions al si de l'empresa.
II. Mobilitat funcional extraordinària.
La mobilitat funcional extraordinària respon a la capacitat i decisió empresarial, que no respectant els límits fixats per a la mobilitat funcional ordinària, mobilitza el treballador assignant-li funcions de contingut inferior o superior a les que té reconegudes, en funció dels criteris de classificació professional previstos en este conveni. Sempre que esta mobilitat funcional extraordinària s'ajuste als continguts que a continuació s'expressen, no es considerarà una modificació substancial de condicions de treball.
a) Mobilitat funcional descendent.
L'empresa, per necessitats peremptòries, transitòries o imprevisibles, podrà destinar un treballador a realitzar tasques corresponents a un grup professional inferior al seu pel temps imprescindible, comunicant-ho als representants legals dels treballadors si n'hi ha, i l'interessat no podrà negar-se a efectuar el treball encomanat, sempre que això no perjudique la seua formació professional. En esta situació, el treballador continuarà percebent la remuneració que, pel seu grup i funció anterior, li pertoque.
A un treballador no se li podrà imposar la realització de treballs propis del grup professional inferior durant més de tres mesos a l'any. No es consideraran a efectes del còmput els supòsits d'avaria o força major. Tampoc se li podrà imposar la realització consecutiva per dos vegades de tasca d'inferior categoria.
Si la destinació en inferior grup professional, ha sigut sol·licitada pel mateix treballador, s'assignarà a este la retribució que li pertoque per la funció efectivament exercida, però no es podrà exigir que realitze treballs de grup professional superior pel qual se li retribuïx.
b) Mobilitat funcional ascendent.
Per raons organitzatives, tècniques i de la producció, i per un termini que no excedisca de sis mesos en un any o vuit mesos durant dos anys, el treballador podrà ser destinat a ocupar lloc d'un grup professional superior, i percebrà, mentre es trobe en esta situació, la remuneració corresponent a la funció que efectivament exercix.
Una vegada transcorregut este període el treballador podrà, a voluntat pròpia, continuar realitzant estos treballs o tornar al lloc que ocupava amb anterioritat. En el primer supòsit ascendirà automàticament.
El que disposa este apartat b) no s'aplicarà, excepte en matèria de remuneració, als supòsits d'incapacitat temporal, permís i excedència forçosa, que caldrà ajustar a la seua efectiva duració.
S'exceptuen de tot això els treballs de superior grup professional que el treballador realitze, d'acord amb l'empresa, a fi de preparar-se per a l'ascens, amb un màxim de 6 mesos.
Article 26. Mobilitat geogràfica
La mobilitat geogràfica, en l'àmbit d'este conveni, afecta els casos següents:
a) Desplaçaments
b) Trasllats
Article 27. Desplaçaments
S'entén per desplaçament la destinació temporal d'un treballador a un lloc distint del seu centre habitual de treball.
Les empreses podran desplaçar els seus treballadors fins al límit màxim d'un any.
Les empreses designaran lliurement els treballadors que s'hagen de desplaçar, quan la destinació no exigisca pernoctar fora de casa, o quan existint esta circumstància no tinga duració superior a tres mesos.
En els supòsits en què el desplaçament exigisca pernoctar fora del domicili i tinga una duració superior a tres mesos, les empreses proposaran el desplaçament als treballadors que estimen idonis per a realitzar el treball i en el supòsit que per este procediment no cobriren els llocs que han de proveir, procedirà a la seua designació obligatòria entre els que reunisquen les condicions d'idoneïtat professional per a ocupar les places, observant les preferències següents, per a no ser desplaçat:
a) Representants legals dels treballadors
b) Disminuïts físics i psíquics
Les empreses que vulguen realitzar algun dels desplaçaments que obliguen el treballador a pernoctar fora del seu domicili, hauran de preavisar els afectats amb els terminis següents:
Terminis de preavisos (en hores) segons la duració del desplaçament:
A = Fins a 15 dies
B = De 16 a 30 dies
C = De 30 a 90 dies
D = Més de 90 dies
Lloc de desplaçament
A B C D
- Dins de la mateixa província SP 24 72 130
- Dins de la mateixa comunitat autònoma i fora de la seua província 24 72 72 130
- Fora de la comunitat autònoma i dinsde l'Estat espanyol 72 72 72 130
\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*
Lugar de desplazamiento
A B C D
- Dentro de la misma provincia SP 24 72 130
- Dentro de la misma Comunidad Autónoma y fuera de su provincia 24 72 72 130
- Fuera de la Comunidad Autónoma y dentro del Estado Español 72 72 72 130
(SP= Sense preavís)
En tot cas, els preavisos s'hauran de realitzar per escrit en cas de desplaçaments superiors a 15 dies.
Els terminis anteriors no s'aplicaran quan el desplaçament estiga motivat per supòsits de danys, sinistres o qüestions urgents.
En els desplaçaments superiors a tres mesos que no permeten pernoctar en el seu domicili, les empreses i els afectats convindran lliurement les fórmules perquè els treballadors puguen tornar als seus domicilis periòdicament, que podran consistir en la subvenció dels viatges d'anada i tornada en tots o en part dels caps de setmana, adequació a les jornades de treball per a facilitar periòdiques visites al seu domicili, concessions de permisos periòdics, subvenció del desplaçament dels seus familiars, etc.
En els supòsits de no arribar a un acord en esta matèria, s'ajustaran al que disposa l'article 40.4 de l'Estatut dels Treballadors, i tindran dret a un mínim de 4 dies laborals d'estada al seu domicili d'origen per cada 3 mesos de desplaçament, sense computar com a tals els de viatge, les despeses dels quals seran a càrrec de l'empresari.
Per acord individual, es podrà pactar l'acumulació d'estos dies i afegir-se, fins i tot, a les vacances anuals.
En els supòsits de desplaçament es generarà el dret, a més de la totalitat de les retribucions econòmiques que habitualment estiga percebent, a les dietes i despeses de viatge que pertoquen.
Als treballadors que siguen desplaçats fora del territori nacional, se'ls pagaran totes les despeses, com ara viatges, allotjament i manutenció. Així mateix, se'ls pagarà el 25% del valor de la dieta fixada en el conveni col·lectiu provincial corresponent, i el pagament es farà en la moneda de curs legal del país on es trobe desplaçat; estos treballadors tindran dret així mateix a un viatge al seu domicili d'origen per cada tres mesos de desplaçament, les despeses del quals seran a càrrec de l'empresari.
Article 28. Condicions dels desplaçaments
Si com a conseqüència d'un desplaçament, quan el treballador puga tornar a pernoctar a la seua residència, empra més de 45 minuts en cada un dels desplaçament d'anada i tornada, emprant els mitjans ordinaris de transport, l'excés se li pagarà a prorrata del salari conveni, llevat que en l'actualitat ja consumira més de 45 minuts, en este cas sols se li pagarà la diferència sobre este temps.
El personal desplaçat quedarà vincular a la jornada, l'horari de treball i el calendari vigent en el centre de treball d'arribada. No obstant això, en el supòsit que la jornada de treball corresponent al centre d'origen siga inferior a la del d'arribada, es pagarà l'excés com a hores extraordinàries que no computaran per al límit del nombre d'hores.
Les incidències no recollides en els paràgrafs anteriors que, com a conseqüència del desplaçament, es puguen produir en matèria d'horari, jornada i despeses que resulten perjudicials per al treballador, seran assumides per l'empresa.
Article 29. Trasllats
Es considerarà com a tal l'adscripció definitiva d'un treballador a un centre de treball de l'empresa distint d'aquell en què estava prestant els seus servicis, i que requerisca canvi de la seua residència habitual.
Per raons econòmiques, tècniques, organitzatives o productives que ho justifiquen, o bé per contractacions referides a l'activitat empresarial, l'empresa podrà procedir al trasllat dels seus treballadors a un centre de treball distint d'esta amb caràcter definitiu.
En el supòsit de trasllat, el treballador serà preavisat amb almenys 30 dies d'antelació, per escrit.
El trasllat haurà de ser comunicat als representants dels treballadors al mateix temps que al treballador afectat. El treballador afectat percebrà una indemnització compensatòria equivalent al 35% de les seues percepcions anuals brutes en jornada ordinària al moment de realitzar-se el canvi de centre, el 20% d'estes en començar el 2n any, i el 20% en començar el 3r any, sempre sobre la base inicial.
En este supòsit es meritaran les despeses de viatge del treballador i la seua família, les despeses de trasllat de mobles i béns i cinc dietes per cada persona que viatja dels que componen la família i conviuen amb el desplaçat.
El treballador traslladat, quan el trasllat siga efectiu, i per canvi de domicili, tindrà dret a gaudir la llicència retribuïda prevista en l'annex V.
Notificada la decisió del trasllat, el treballador tindrà dret alternativament a:
a) Optar pel trasllat percebent les compensacions per despeses previstes en el present article.
b) Optar per l'extinció del seu contracte, percebent una indemnització de 20 dies de salari per any de servici, i prorratejant per mesos els períodes de temps inferiors a un any i amb un màxim de 12 mensualitats.
c) Si no opta per l'opció b), però es mostra disconforme amb la decisió empresarial, i sense perjudici de l'executivitat del trasllat, podrà impugnar la decisió empresarial davant la jurisdicció competent.
No s'aplicaran els supòsits previstos en el present article en els casos de trasllats produïts en què concórreguen alguna de les circumstàncies següents:
a) Els efectuats dins del mateix terme municipal.
b) Els efectuats a menys de quinze quilòmetres del centre ordinari, per al qual fou inicialment contractat, o del que posteriorment fora traslladat amb caràcter definitiu.
c) Els efectuats a menys de quinze quilòmetres del lloc de residència habitual del treballador.
Article 30. Desplaçaments i trasllats voluntaris
En els desplaçaments i trasllats produïts a petició escrita del treballador, així com en els canvis de residència que este voluntàriament realitze, no procediran les compensacions i els drets regulats en este capítol.
Article 31. Supòsits especials
En matèria de mobilitat geogràfica, no estaran afectats per limitacions legals ni per allò previst en este capítol, excepte en matèria de compensacions econòmiques que seran procedents les que pertoquen, els treballadors que realitzen funcions en què la mobilitat geogràfica supose una característica pròpia de la seua funció, com personal de transport, muntatge, comercials, de manteniment o similars.
Article 32. Altres supòsits de trasllats
1r. En els supòsits de trasllat del centre de treball o d'una unitat productiva autònoma de l'empres, s'ajustarà a allò que l'empresa i els representants dels treballadors acorden.
2n. En altres supòsits de trasllats col·lectius s'ajustarà a allò que l'empresa i els representants dels treballadors acorden, servint com a referència allò previst per a trasllats individuals en este capítol.
Capítol VII
Jornada de treball
Article 33. Jornada
A) La duració de la jornada anual de treball durant els anys 2008 a 2010 serà de 1.736 hores.
B) Aquells empreses que, a l'entrada en vigor del present conveni, tinguen una jornada inferior a la pactada per als anys 2008 a 2010, la mantindran com a condició més beneficiosa fins a ser assolides per este conveni autonòmic. No obstant això, les parts signants del present conveni acorden facultar estes empreses per a negociar amb els representants legals dels seus treballadors la realització de la jornada de 1.736 hores, per a igualar la jornada laboral en tots els centres de treball de la Comunitat.
C) Les hores de treball que com a jornada anual queden fixades en l'apartat A) d'este article, tindran, en tot cas, la consideració i el tractament de treball efectiu.
D) Les empreses afectades per este conveni col·lectiu podran pactar d'acord amb la representació dels treballadors, interrupcions o descansos en el desplegament de la jornada diària de tal manera que en cap supòsit afectaran la consideració i el tractament de treball efectius que el present conveni col·lectiu atribuïx a la jornada de treball.
E) La distribució setmanal de la jornada recollida en la lletra A) d'este article, així com el descans setmanal, es fixarà en este conveni col·lectiu mitjançant l'elaboració del calendari laboral pertinent.
F) En tot caso, siga quina siga la distribució de la jornada fixada en este conveni col·lectiu, en traslladar la seua aplicació pràctica al centre de treball, s'hauran de respectar, en tot cas, els períodes mínims de descans diari i setmanal.
G) El temps de treball efectiu es computarà de manera que, tant al començament com al final de la jornada diària, el treballador es trobe en el lloc de treball encomanat.
H) En cada centre de treball, l'empresa exposarà en lloc visible el calendari laboral pactat en l'àmbit del conveni autonòmic o de la mateixa empresa o centre de treball.
Article 34. Distribució de la jornada
1. A) Les empreses podran distribuir la jornada establida en l'article anterior al llarg de l'any, mitjançant criteris de fixació uniforme o irregular. La uniformitat o irregularitat afectarà bé tota la plantilla o de forma diversa per seccions o departaments, per períodes estacionals de l'any o en funció de les previsions de les distintes càrregues de treball i desplaçament de la demanda, o qualsevol altra modalitat.
B) La distribució de la jornada realitzada en els termes precedents s'haurà de fixar i publicar abans del 28 de febrer de cada exercici. Una vegada publicat este calendari, qualsevol modificació que es vulga implantar s'haurà d'ajustar al procediment establiment en l'apartat següent o bé haurà de ser acordada amb els representants legals dels treballadors.
C) Les empreses abans del 28 de febrer de cada any podran fer una distribució irregular de la jornada, que podrà ser modificada per una sola vegada abans del 15 de juny sempre que s'haja notificat el primer calendari a la Comissió Mixta d'interpretació del conveni autonòmic i es notifique al seu torn esta segona distribució de la jornada anual.
L'absència d'esta primera o segona notificació serà causa de nul·litat de la decisió empresarial.
2. Quan l'empresa practique una distribució irregular de la jornada, esta tindrà els límits mínims i màxims de distribució següents: en còmput diari no es podrà excedir d'un mínim i màxim de 7 a 9 hores; en còmput setmanal estos límits no es podran excedir de 35 a 45 hores.
Els límits mínims i màxims fixats en el paràgraf anterior, amb caràcter general, podran ser modificats en l'àmbit d'empresa i amb acord previ de les parts, fins a les referències següents: en còmput diari de 7 a 9 hores o en còmput setmanal de 35 a 45 hores.
3. La distribució irregular de la jornada no afectarà la retribució i les cotitzacions del treballador.
4. Si com a conseqüència de la irregular distribució de la jornada, al venciment del seu contracte el treballador ha realitzat un excés d'hores, en relació amb les que correspondrien a una distribució regular, l'excés li serà pagat en la seua liquidació segons el valor resultant de la fórmula prevista en l'annex II del present conveni col·lectiu.
5. Les empreses podran, així mateix, establir la distribució de la jornada en els processos productius continuats durant les 24 hores del dia, mitjançant el sistema de treball a torns, sense més limitacions que la comunicació a l'Autoritat Laboral. Quan la decisió empresarial implique modificació substancial de condicions de treball s'ajustarà al que disposa l'article 41 de l'Estatut dels Treballadors.
6. Atesa la singularitat en matèria d'ordenació de jornada, en el sector d'empreses dedicades a la fabricació i el subministrament de formigó, i, independentment de l'aplicació d'allò previst en els apartats 1, 2, 3, 4 i 5 d'este article, les empreses i els representants dels treballadors podran acordar la distribució irregular de la jornada mitjançant la imputació a excés de jornada o redistribució de l'acordada, per períodes mensuals.
Article 33. Prolongació de la jornada
El treball dels operaris amb funcions de manteniment per a la reparació d'instal·lacions i maquinària per causes d'avaries, necessari per a reprendre o continuar el procés productiu, es podrà prolongar o avançar pel temps estrictament necessari.
La neteja de ferramentes o màquines assignades a títol individual serà responsabilitat del treballador. En supòsits excepcionals el temps emprat per a este quefer que excedisca de la jornada ordinària, es pagarà al preu d'hores extraordinàries i no tindran la consideració d'estes a efectes del seu còmput.
Als treballadors en què de forma habitual, i excepcionalment als qui els substituïsquen, concórrega la circumstància que la seua intervenció és necessària, amb caràcter previ a l'inici immediat o al tancament del procés productiu, se'ls podrà avançar o prolongar la seua jornada pel temps estrictament necessari.
El temps de treball prolongat o avançat segons el que preveuen els paràgrafs anteriors, no es computarà com a hores extraordinàries sense perjudici de la seua compensació econòmica al preu d'hores extraordinàries o en temps equivalents de descans.
Article 34. Torns i relleus
En les empreses que tinguen establits sistemes de treball a torns, el treballador està obligat a romandre en el seu lloc de treball fins a l'arribada del relleu. El temps que es necessite durant l'espera que no excedirà de dues hores es compensarà, en tot cas, al preu de l'hora extraordinària independentment que no es compute com a tal.
Article 35. Hores extraordinàries
Tindrà la consideració d'hora extraordinària, cada hora de treball que es realitze sobre la duració de la jornada anual establida en l'article 33, o part proporcional en el cas de contractes de duració inferior a l'any natural, posada en relació amb la distribució diària o setmanal que s'haja establit d'esta en el calendari corresponent, segons els criteris que es fixen en l'article 34.
Les parts firmants es comprometen a reduir al mínim indispensable la realització d'hores extraordinàries.
La prestació de treball en hores extraordinàries serà voluntària, llevat dels supòsits en què siguen causades per força major.
No tindran la consideració d'hores extraordinàries, a efectes del seu còmput com a tals, l'excés de les hores treballades per a prevenir o reparar sinistres i altres danys extraordinaris i d'urgent reparació.
Així mateix, tampoc tindran la consideració d'hores extraordinàries, als efectes del seu còmput, les que hagen sigut compensades mitjançant descansos gaudits dins dels quatre mesos següents a la seua realització.
Article 36. Hores no treballades per impossibilitat del treball
En els supòsits d'inclemències del temps, força major o altres causes imprevisibles, o que sent previsibles resulten inevitables, l'empresa podrà acordar, amb comunicació prèvia als representants dels treballadors, la suspensió del treball pel temps imprescindible. El temps no treballat per les causes anterior no suposarà minvament en les retribucions del treballador.
El 50% de les hores no treballades per les causes d'interrupció de l'activitat, previstes en el paràgraf anterior, es recuperaran en la forma que les parts acorden.
En el supòsit que la interrupció esmentada assolisca un període de temps superior a 24 hores efectives de treball, s'ajustarà al que disposa en matèria de suspensió del contracte, per causa de força major, en el present conveni.
Article 37. Vacances
Les vacances anuals tindran una duració no inferior a trenta dies naturals.
Les empreses i els representants dels treballadors acordaran el pla de torns de vacances i dates per al seu gaudiment, que hauran de ser conegudes pels treballadors amb una antelació mínima de dos mesos.
Si en el procés de negociació mencionat no s'arriba a aconseguir acord, les empreses elaboraran el pla, els torns de vacances i la fixació de dates per al seu gaudiment atenent els criteris següents:
- Es podrà excloure com a període de vacances aquell que coincidisca amb el de major activitat productiva de l'empresa, llevat del supòsit recollit en el paràgraf següent.
- Les vacances podran ser dividides, a efectes del seu gaudiment en dos períodes. Un d'ells, que, en tot cas no serà inferior a 15 dies laborables, haurà d'estar comprés entre el 15 de juny i el 15 de setembre, ambdós inclusivament. La resta dels dies de vacances del segon dels períodes seran gaudits en les dates en què l'empresa determine en funció de les necessitats de producció.
El còmput per al gaudiment de les vacances s'efectuarà per anys naturals. En el primer any de prestació de servicis en l'empresa i, si no es correspon amb l'any natural complet, es tindrà dret al gaudiment de la part proporcional de vacances corresponents al temps realment treballat durant el dit any.
Una vegada iniciat el gaudiment del període de vacances, si sobrevé la situació IT, la seua duració es computarà com a dies de vacances, sense perjudici del dret del treballador a percebre la diferència entre la retribució corresponent a vacances i la prestació de IT si és aquella de superior quantia.
Capítol VIII
Estructura salarial
Article 40. Estructura econòmica
Les remuneracions econòmiques dels treballadors afectats per este conveni estaran constituïdes per retribucions de caràcter salarial i no salarial.
En l'annex I d'este conveni autonòmic es fixen les remuneracions econòmiques mínimes dels treballadors afectats per este conveni per tots els conceptes i en còmput anual. Les remuneracions econòmiques mínimes fixades en l'annex I seran, així mateix, aplicables, amb el caràcter de remuneracions econòmiques mínimes, als treballadors afectats pels contractes de posada a disposició. En les taules salarials de cada província, s'establirà per a cada categoria o nivell la quantificació total de les remuneracions anuals.
Salaris
Són retribucions salarials les remuneracions econòmiques dels treballadors en diners o en espècie que reben per la prestació professional dels servicis laborals per compte d'altri.
Conceptes que comprenen les retribucions salarials:
a) Salari base
b) Complements salarials:
- De lloc de treball
- De quantitat o qualitat de treball
- Pagues extraordinàries
- Vacances
- Complements de conveni
- Hores extraordinàries
- Antiguitat consolidada
- Plus d'aproximació.
Complements no salarials. Són les percepcions econòmiques que no formen part del salari pel seu caràcter compensatori per despeses suplides o perjudicis ocasionats al treballador o pel seu caràcter assistencial.
Article 41. Distribució /composició de l'estructura econòmica
Les retribucions establides en el conveni autonòmic hauran de guardar la proporcionalitat següent:
- La suma del salari base, gratificacions extraordinàries i vacances no podrà ser inferior, en cap cas, al 75% del total anual, de les taules dels convenis per cada nivell o grup.
- Els complements no salarials sumats, quan així pertoque, segons el que preveu l'article 40 no podran superar, en cap cas, el 8% del total anual de les taules dels convenis per al peó ordinari en el valor que es correspon amb grup 8.
- Quan així siga procedent el complement de conveni ocuparà el percentatge restant que resulte d'aplicar conjuntament els percentatges dels apartats anteriors.
Article 42. Meritació de salari
El salari es meritarà per dia natural i els complements salarials per dia de treball efectiu, segons els models i les quanties que s'establixen en este conveni col·lectiu autonòmic, tot això atenent una activitat normal.
Article 43. Pagament del salari
La liquidació i el pagament del salari es farà documentalment mitjançant rebuts de salaris que s'ajustaran a les normes vigents sobre la matèria, en els quals figuraran totes les dades d'identificació i els conceptes meritats pel treballador degudament especificats, segons l'annex III del present conveni i, per tant, queda prohibit tot pacte retributiu per salari global.
El salari es pagarà per períodes vençuts i mensualment, dins dels quatre primers dies hàbils del mes següent a la meritació.
Les empreses queden facultades per a pagar les retribucions i les bestretes mitjançant xec, transferència o altra modalitat de pagament a través d'entitats bancàries o financeres, amb comunicació prèvia als representants legals dels treballadors.
El pagament o la firma de rebuts que l'acredite, s'efectuarà dins de la jornada laboral.
El treballador, i amb la seua autorització el seu representant, tindrà dret a percebre, sense que arribe el dia assenyalat per al pagament i per una sola vegada al mes, bestreta del treball ja realitzat. L'import de la bestreta podrà ser de fins al 90% de les quantitats meritades.
En el moment del pagament del salari o, si és el cas, bestreta, el treballador firmarà el rebut corresponent i se li'n lliurarà còpia.
Article 44. Salari base
S'entén per salari base la part de retribució del treballador fixada per unitat de temps, sense atendre circumstàncies personals, de lloc de treball, per quantitat o qualitat de treball, o de venciment periòdic superior al mes.
La quantia del salari base serà la que s'especifique, per a cada un dels grups professionals en les taules salarials de les províncies d'este conveni.
Article 45. Salari hora ordinària
S'entén per salari hora ordinària el quocient que s'obté en dividir el salari anual de cada grup professional fixat les taules de les províncies d'este conveni, pel nombre d'hores anuals de treball efectiu.
Article 46. Complements per lloc de treball
Són aquells complements salarials que ha de percebre el treballador per raó de les característiques del lloc de treball o per la forma de realitzar la seua activitat professional que comporte conceptuació distinta del treball corrent.
Es consideren complements de lloc de treball, entre altres, els de penositat, toxicitat, perill o nocturnitat.
Estos complements són de naturalesa funcional, i la seua percepció depén, exclusivament, de l'exercici de l'activitat professional en el lloc assignat, per això, com a regla general, no tindran caràcter consolidable.
Article 47. Complement per penositat, toxicitat o perill
1r. Als treballadors que hagen de realitzar treballs que resulten excepcionalment penosos, tòxics o perillosos, se'ls haurà de pagar un increment del 20% sobre el seu salari base. Si estes funcions s'efectuen durant la meitat de la jornada o en menys temps, l'increment serà el 15%, aplicat al temps realment treballat.
2n. Les quantitats iguals o superiors a l'increment fixat en este article que estiguen establides o establisquen les empreses, seran respectades sempre que hagen sigut concedides pels conceptes d'excepcional penositat, toxicitat o perill, en este cas no serà exigible el pagament dels increments fixats en este article. Tampoc estaran obligats a satisfer els increments mencionats, aquelles empreses que els tinguen inclosos, en igual o superior quantia, en el salari de qualificació del lloc de treball.
3r. Si per qualsevol causa desapareixen les condicions d'excepcional penositat, toxicitat o perill, es deixaran de pagar els increments indicats que, per tant, no tenen caràcter consolidable.
4t. Aquells treballadors que a l'entrada en vigor d'este conveni estiguen percebent un increment superior a l'establit per este, el mantindran com a condició personal més beneficiosa.
Article 48. Complemento de nocturnitat
Les hores retribuïdes durant el període comprés entre les 22.00 de la nit i les 6.00 de la matinada es retribuiran amb el complement denominat de nocturnitat, la quantia del qual es fixa en un increment del 25% del salari base que pertoque segons les taules salarials.
El complement de nocturnitat es pagarà íntegrament quan la jornada de treball i el període nocturn tinguen una coincidència superior a quatre hores; si la coincidència és de quatre hores o inferior a este temps la retribució que s'ha de pagar serà proporcional al nombre d'hores treballades durant el període nocturn.
S'exceptuen del que establixen els paràgrafs anteriors, i per consegüent no s'escaurà compensació econòmica, en els supòsits següents:
- Les contractacions realitzades per a treballs que per la seua mateixa naturalesa es consideren nocturns com ara: guardes, porters, serenos o similars que siguen contractats per a realitzar les seues funcions de nit; en les retribucions fixades en la negociació col·lectiva d'àmbit inferior quedarà recollida esta circumstància.
- El personal que treballe en dos torns quan la coincidència entre la jornada de treball i el període nocturn siga igual o inferior a una hora.
- Aquells treballadors que a l'entrada en vigor d'este conveni estiguen percebent un increment superior a l'establit per este, el mantindran com a condició personal més beneficiosa.
Article 49. Complements per qualitat o quantitat de treball, primes o incentius
Són aquells complements salarials que ha de percebre el treballador per raó d'una millor qualitat o major quantitat de treball, estiguen o no units a un sistema de retribució per rendiments.
Es deixaran de percebre quan es constate que no es realitzen i, per tant, són no consolidables.
En les empreses on hi haja implantat o s'implante un sistema d'incentius a la producció, estos complements es liquidaran conjuntament amb la salari establit per unitats de temps.
Article 50. Gratificacions extraordinàries
Es consideren gratificacions extraordinàries els complements de venciment periòdic superior al mes.
- S'establixen dues gratificacions amb la denominació de paga d'estiu i paga de Nadal, que seran pagades, respectivament, abans del 30 de juny i del 20 de desembre, i es meritaran per semestres naturals, i per cada dia natural en què s'haja meritat el salari base.
- Meritació de les pagues:
Paga d'estiu: de l'1 de gener al 30 de juny
Paga de Nadal: de l'1 de juliol al 31 de desembre.
- La quantia d'estos complements serà la que s'especifique per a cadascun dels grups en cada una de les taules provincials establides en este conveni, incrementades, si és el cas, amb l'antiguitat consolidada que pertoque.
- Les empreses que a l'entrada en vigor del present conveni estiguen liquidant les pagues extraordinàries als treballadors a prima, estall, tasca o incentiu, segon el que disposen els extingits convenis provincials de Castelló i València, continuaran retribuint els seus treballadors de la mateixa forma fins al 01/01/2010, a partir d'esta data es determinarà la seua quantia segons el que disposa el punt anterior. Les empreses i els representants legals dels treballadors afectats, adequaran una nova distribució dels incentius conforme a la nova situació.
- Al personal que ingresse o cesse en l'empresa se li farà efectiva la part proporcional de les gratificacions extraordinàries conforme als criteris anteriors, en el moment de realitzar la liquidació dels seus havers.
Article 51. Vacances
1r. Amb la denominació de vacances, s'implanta el complement salarial pel qual es retribuïx el període de vacances anuals als treballadors.
2n. El complement salarial que han de percebre per vacances comprendrà la mitjana de la totalitat de les retribucions salarials percebudes durant el trimestre natural immediatament anterior a la data de gaudiment de les vacances, a excepció de les hores extraordinàries i gratificacions extraordinàries.
3r. Els treballadors que cessen durant el transcurs de l'any tindran dret que en la liquidació que se'ls practique, al moment de la seua baixa en l'empresa, s'integre l'import de la remuneració corresponent a la part de vacances meritades i no gaudides.
4t. Al contrari, i en els cessaments de caràcter voluntari, si el treballador ha gaudit de les seues vacances, l'empresa podrà deduir de la liquidació que se li practique, la part corresponent als dies d'excés gaudits, en funció del temps de prestació d'activitat laboral efectiva durant l'any.
5é. A efectes de la meritació de vacances, es considerarà com a temps efectivament treballat el corresponent a la situació d'incapacitat temporal, siga quina siga la seua causa. No obstant això, atés que el dret al gaudiment de vacances caduca amb el transcurs de l'any natural, este es perdrà si al seu venciment el treballador continua de baixa, encara que mantindrà el dret a percebre la diferència entre la retribució de vacances i la prestació d'incapacitat temporal si és aquella de superior quantia. El mateix criteri s'aplicarà per als supòsits de cessament per acabament de contracte.
Article 52. Complement de conveni
El complement denominat de conveni es meritarà per cada dia efectivament treballat, en jornada normal, amb el rendiment normal i correcte, en la quantia que per a cada grup figure en les taules de les províncies d'este conveni autonòmic, detallades en l'annex I.
Article 53. Hores extraordinàries
1r. És el complement salarial que haurà de percebre el treballador per l'excés de temps de treball efectiu que realitze sobre la duració de la jornada anual establida o la proporcional que pertoque.
2n. Les hores extraordinàries realitzades seran compensades mitjançant descansos en l'equivalència de: 1 hora extra realitzada equivaldria a 1 hora i mitja de descans.
3r. Subsidiàriament, les hores extres realitzades seran compensades mitjançant descansos i retribució, a raó de: 1 hora extra realitzada equivaldria a 1 hora de descans i mitja hora retribuïda al valor de l'hora ordinària.
4t. Excepcionalment, les hores extres realitzades seran compensades mitjançant pagament en metàl·lic a raó de: 1 hora extra realitzada equivaldria al 130% del valor de l'hora ordinària.
5é. L'opció respecte de la compensació en descansos o en metàl·lic correspondrà al treballador, independentment que si l'opció ho és per compensació per descansos, la data del seu gaudiment serà fixada per l'empresa durant els quatre mesos següents a la seua realització. Amb caràcter general s'acumularan els descansos per jornades completes.
6é. El nombre d'hores extraordinàries que realitze cada treballador, llevat de les realitzades per a prevenir o reparar sinistres i altres danys extraordinaris i urgents, no podrà ser superior a 2 al dia, 20 al mes i 80 a l'any.
Article 54. Plus d'aproximació
A fi d'igualar, en termes econòmics, les retribucions salarials de les tres províncies, es crea un plus d'aproximació, aplicable en les taules salarials de les províncies de Castelló i València, en els termes següents:
En les taules salarials de Castelló i València, apareixerà el concepte denominat plus d'aproximació, que serà el resultat d'aplicar l'1,5% sobre les taules definitives de l'any anterior, per als anys 2006 i successius fins al 31 de desembre del 2016.
L'import anual d'este plus reflectit en les taules de Castelló i València es pagarà prorratejat en dotze mensualitats.
En el cas que algun grup professional, en qualsevol de les taules salarials de les províncies que s'incrementen amb este plus, aconseguix la mateixa retribució que la designada per a la província d'Alacant, abans de finalitzar l'any 2016, deixarà de percebre'l en haver aconseguit l'objectiu proposat, i es passarà a aplicar-li únicament els increments pactats a nivell estatal.
Una vegada finalitzat l'any 2016, les parts acorden reunir-se novament per a renegociar l'acord basant-se en les diferències que resten i acordar l'increment necessari en cada grup professional perquè la convergència s'efectue en un termini màxim de tres anys.
El dia 1 de gener del 2017, l'import total del plus d'aproximació es distribuirà entre els distints conceptes salarials del conveni vigent en eixe moment.
Article 55. Plusos d'escolaritat, incentius i carència d'incentius
Els treballadors que a l'entrada en vigor del present conveni perceberen plusos de: escolaritat, incentius o carència d'incentius continuaran percebent-los en els mateixos termes en què els van ser concedits, com a condició personal més beneficiosa.
Article 56. Complement personal d'antiguitat
Les parts firmants del primer Conveni Col·lectiu General acordaren l'abolició definitiva del complement personal d'antiguitat i establiren les fórmules pertinents per a la seua compensació.
Article 57. Complement no salarial
1r. S'entendran com complements no salarials les indemnitzacions o bestretes per despeses que hagen de ser realitzades pel treballador com a conseqüència de la seua activitat laboral.
2n. El complement no salarial es meritarà per dia d'assistència al treball, i serà d'igual quantia per a tots els grups o nivells segons els valors que es fixen en les taules de les províncies d'este conveni col·lectiu, que hauran d'unificar en un únic valor de les diverses quantitats que puguen fixar pels conceptes a què es referix el present article, d'acord amb el paràgraf següent i a partir de l'entrada en vigor d'este conveni.
El complement no salarial substituïx els plusos de transport o locomoció i els plusos de distància que amb igual o similar denominació estaven fixats en els convenis provincials.
Article 58. Dietes / mitges dietes
1r. La dieta és un concepte de meritació extra salarial, de naturalesa indemnitzatòria o compensatòria, i de caràcter irregular, que té com a finalitat el rescabalament o compensació de les despeses de manutenció i allotjament del treballador ocasionades com a conseqüència de la situació de desplaçament.
2n. El treballador percebrà dieta completa quan, com a conseqüència del desplaçament no puga pernoctar en la seua residència habitual. Es meritarà sempre per dia natural.
3r. Es meritarà mitja dieta quan, com a conseqüència del desplaçament el treballador afectat tinga necessitat de realitzar la menjada fora de la seua residència habitual i no li fóra subministrada per l'empresa, i puga pernoctar en la residència mencionada. La mitja dieta es meritarà per dia efectiu treballat.
4t. Les dietes o mitges dietes es percebran sempre independentment de la retribució del treballador i en les mateixes dates que esta; però en els desplaçaments de més d'una setmana de duració, aquell podrà sol·licitar bestretes quinzenals a compte, i a justificar, sobre les dietes mencionades.
5é. No es meritarà dieta o mitja dieta quan l'empresari organitze i pague la manutenció i l'allotjament del treballador desplaçat.
Així mateix, no es meritaran mitges dietes quan el desplaçament es realitze a distància inferior a 10 km del centre de treball.
Tampoc es meritaran mitges dietes quan, concorrent diversos centres de treball en el mateix terme municipal, es realitze el desplaçament a qualsevol d'ells.
6é. L'import de la dieta completa i de la mitja dieta està fixat en les taules de l'annex I del present conveni.
7é. A fi d'igualar, en termes econòmics, les dietes i mitges dietes de les tres províncies es procedirà de la forma següent:
Dietes completes: les empreses optaran entre pagar les despeses que es justifiquen o un import de 40,38 euros per dia per a l'any 2008, que es revisarà en funció de l'IPC real, per a les províncies d'Alacant i València. La província de Castelló aplicarà un import de 28,87 euros per a 2008 i iniciarà un procés de convergència com el considerat per al plus d'aproximació, que haurà d'estar conclòs el 01/01/2017
Mitges dietes: s'establix la mitja dieta a partir del 01/01/08 en 17,99 euros per a les províncies d'Alacant i València. La província de Castelló aplicarà un import de 9,46 euros per a 2008 i iniciarà un procés de convergència com el considerat per al plus d'aproximació, que haurà d'estar conclòs el 01/01/2017
Article 59. Locomoció o quilometratge
La locomoció és un concepte de meritació extra salarial, de naturalesa indemnitzatòria o compensatòria, i de caràcter irregular, que té com a finalitat el rescabalament o compensació de les despeses del treballador ocasionades com a conseqüència de la situació de desplaçament per la seua funció dins de l'empresa i en el cas que este empre mitjans de locomoció propis.
A fi d'igualar, els imports que se satisfan en concepte de locomoció en les tres províncies es procedirà de la forma següent:
L'any 2008, les taules salarials de la província d'Alacant registraran un import per locomoció o quilometratge de 0,26 euros. Les taules salarials de Castelló i València un import de 0,18 euros. S'iniciarà un procés de convergència com el considerat per al plus d'aproximació, que haurà d'estar conclòs el 01/01/2017
Article 60. Disposicions comunes
Les retribucions que estiga percebent cada treballador afectat pel present conveni a la seua entrada en vigor, no es veuran minvades en cap cas en el seu conjunt i còmput anual com a conseqüència de la seua aplicació.
Article 61. Absorció i compensació
Les empreses afectades pel present conveni autonòmic podran compensar i absorbir els augments o les millores que en matèria de percepcions econòmiques s'hi fixen, sempre que les percepcions econòmiques realment pagades als treballadors siguen superiors a les fixades en aquells en el seu conjunt i còmput anual.
Als efectes de l'aplicació del que preveu el capítol V, Classificació professional, i de l'aplicació de la pujada propiciada per la negociació a l'aproximació de les taules de València i Castelló respecte a la d'Alacant conforme es regula en l'article 54 del present conveni col·lectiu, podran ser absorbides i compensades totes les remuneracions de caràcter salarial homogènies que el treballador perceba. No tindran esta consideració les primes de producció, estalls i tasques, és a dir, complements de quantitat o qualitat, siguen estes fixes o variables.
L'absorció i compensació sols es podrà efectuar comparant globalment conceptes de naturalesa salarial o de naturalesa extra salarial i en còmput anual.
Article 62. Condicions i procediment per a la no aplicació del règim salarial establit en el conveni autonòmic
El conveni autonòmic incorpora, com a text normatiu, la clàusula següent de no aplicació dels increments salarials.
Les empreses podran sol·licitar la no aplicació dels increments salarials totals o parcials quan es donen els supòsits següents:
a) Quan l'empresa es trobe en situació legal de suspensió de pagaments, fallides, concurs de creditors o qualsevol altre procediment que haja declarat la situació d'insolvència provisional o definitiva de l'empresa, sempre que no hi haja cap expedient de regulació d'ocupació per estes causes, si n'hi ha s'ajustarà al que disposa l'apartat b)
b) Quan l'empresa es trobe en expedient de regulació d'ocupació que afecte, almenys, el 20% de la plantilla, originat per causes econòmiques, i sempre que haja sigut acceptat pels representants legals dels treballadors.
c) Quan l'empresa acredite, objectivament i fefaentment, situacions de pèrdues d'explotació que afecten substancialment l'estabilitat econòmica de l'empresa en els dos exercicis comptables anteriors al que es pretén implantar esta mesura.
Es prendrà com a referència per al càlcul del resultat anteriorment mencionat els models de comptes anuals del Pla General Comptable, així com les despeses i els ingressos financers.
d) Quan s'esdevinga, en l'empresa afectada, un sinistre o sinistres la reparació dels quals supose una greu càrrega financera o de tresoreria. Esta circumstància no suposarà una possible no aplicació dels increments salarials sinó, en tot cas, una suspensió temporal en el seu pagament. Les parts afectades negociaran la duració d'esta suspensió. Una vegada produïda la recuperació econòmica es pagaran els increments objecte de suspensió amb afectes retroactius a la data d'inici de la no aplicació.
Procediment
Les empreses en què, al seu judici, concórreguen les circumstàncies expressades, comunicaran als representants legals dels treballadors en l'empresa el seu desig d'acollir-se al procediment regulat en este article, en el termini de trenta dies naturals comptats des de la publicació oficial d'estos increments llevat del cas d), on el termini començarà a comptar des de la data del sinistre.
D'igual forma i en el mateix termini es comunicarà esta intenció a la Comissió Paritària del present conveni col·lectiu.
Quan en una empresa no hi haja representació legal dels treballadors, actuarà com a garant, i es practicaran totes les actuacions contingudes en este article, la Comissió Paritària d'interpretació del present conveni col·lectiu.
Simultàniament a la comunicació l'empresa facilitarà a la representació legal dels treballadors la comunicació següent:
1.1 Documentació econòmica que consistirà en els balanços de situació i el compte de resultats dels dos últims anys.
1.2 La declaració a efectes de l'Impost de Societats també amb referència als dos últims anys.
1.3 Informe del Censor Jurat de Comptes quan hi haja obligació legal.
1.4 Pla de Viabilitat de l'Empresa.
En el supòsit recollit en l'apartat d) la documentació a què al·ludixen els punts 1.1., 1.2. i 1.3. sols serà exigible respecte a l'exercici comptable immediat anterior. En este cas s'exigirà a més certificació del saldo de tresoreria existent en la data de presentació del sinistre.
Dins dels catorze dies naturals següents les parts s'hauran de pronunciar sobre la procedència o improcedència en l'aplicació d'esta clàusula.
El resultat d'esta negociació serà comunicat a la Comissió Paritària del present conveni col·lectiu en el termini dels cinc dies següents a haver-se produït l'acord o el desacord aportant la documentació utilitzada, i es procedirà en la forma següent:
a) En cas d'acord l'empresa i els representants dels treballadors comunicaran el percentatge d'increments salarials a aplicar, o la seua no aplicació. La Comissió competent ratificarà o denegarà el dit acord.
b) En caso de no haver acord, la Comissió Paritària d'interpretació examinarà les dades posades a la seua disposició, demanarà la documentació complementària que estime oportuna i els assessoraments tècnics pertinent. Escoltarà les parts, i s'haurà de pronunciar sobre si, en l'empresa sol·licitant, concorren o no les circumstàncies exigides en el paràgraf primer d'esta clàusula.
Els acords de la Comissió Mixta del conveni col·lectiu es prendran per unanimitat.
Este procediment es tramitarà en el termini d'un mes a partir del moment que les parts traslladen el desacord a la Comissió Mixta d'interpretació; desacord que haurà de ser motivat en l'acta corresponent.
Els terminis establits en esta clàusula seran de caducitat a tots els efectes.
Els representants legals dels treballadors estan obligats a tractar i mantenir en la major reserva la informació rebuda i de les dades a què s'haja tingut accés com a conseqüència del que establixen els paràgrafs anteriors i, per consegüent, observaran sobre tot això, sigil professional.
No podran fer ús d'esta clàusula les empreses durant dos anys consecutius.
Una vegada acabat el període de desvinculació les empreses afectades s'obliguen a procedir a l'actualització immediata dels salaris dels treballadors, per a això, s'aplicaran sobre els salaris inicials els diferents increments durant el temps que durà l'aplicació d'esta clàusula.
S'exceptua de l'aplicació del paràgraf anterior, la causa prevista en l'apartat d) d'este article, el procediment d'actualització del qual queda implícitament regulat en el dit apartat.
Capítol IX
Faltes i sancions
Article 63. Règim disciplinari
Els treballadors podran ser sancionats per la direcció de les empreses d'acord amb la graduació de faltes i sancions que s'establixen en els articles següents.
Article 64. Graduació de faltes
Les faltes comeses pel treballador es classificaran, atenent la seua importància, transcendència i intenció, en lleus, greus o molt greus.
Article 65. Faltes lleus
Es consideraran faltes lleus les següents:
1. D'una a quatre faltes de puntualitat en el període de 30 dies naturals sense causa justificada.
2. No comunicar amb l'antelació deguda la seua falta al treball per causa justificada, si no prova la impossibilitat de fer-ho.
3. L'abandó del treball sense causa justificada, encara que siga per temps breu, sempre que no afecte el bon funcionament de l'empresa ni pertorbe el treball dels altres treballadors, en estos supòsits es considerarà com falta greu o molt greu.
4. Menudes negligències en la conservació del material.
5. No comunicar a l'empresa els canvis de domicili.
6. Faltar al treball un dia al mes sense causa justificada.
7. L'embriaguesa ocasional.
8. Usar el telèfon o altres elements per a afers particulars sense la deguda autorització.
9. Traslladar-se d'una a una altra dependència de la fàbrica, tallers o oficines, sense que les necessitats del servei ho justifiquen, llevat que es tracte de representants legals dels treballadors en actuacions pròpies del seu càrrec.
10. Indagar o regirar els armaris o efectes personals dels companys sense la deguda autorització de l'interessat.
11. No assolir, voluntàriament, el rendiment normal exigible en una jornada durant un període de trenta dies naturals.
Article 61. Faltes greus
Es consideraran faltes greus les següents:
1. Més de quatre faltes no justificades de puntualitat en el període de 30 dies naturals.
2. Faltar dos dies al treball durant un mes sense justificació.
3. Intervenir en jocs en hores de treball.
4. La simulació de malaltia o accident.
5. La desobediència als superiors en qualsevol matèria de treball, sempre que l'ordre no implique condició vexatòria per al treballador o comporte risc per a la vida o salut tant d'ell com d'altres treballadors.
6. Simular la presència d'un altre treballador, valent-se'n de la firma o targeta de control.
7. La negligència o imprudència en el treball que n'afecte la bona marxa.
8. Realitzar treballs particulars en el centre de treball, així com utilitzar per a usos propis elements, equips o ferramentes de l'empresa, si no es compta amb l'autorització oportuna.
9. El trencament o violació del secret de reserva obligada si no es produïxen perjudicis a l'empresa.
10. Proporcionar informació falsa a la direcció o als superiors, en relació amb el servici o treball.
11. Els errors intencionats que es repetisquen amb freqüència i que originen perjudicis a l'empresa.
12. No advertir, amb la deguda diligència, els superiors de qualsevol anomalia d'importància que s'observe en les instal·lacions, màquines, material o locals.
13. Trobar-se en els locals de l'empresa sense causa justificada, fora dels horaris de treball, així com introduir-hi persones alienes a l'empresa sense la deguda autorització.
14. Negligències d'importància en la conservació o en la neteja de materials, màquines o instal·lacions que el treballador tinga al seu càrrec, quan se'n derive perill per als companys de treball.
15. No assolir, voluntàriament, el rendiment normal exigible en dues jornades durant un període de trenta dies naturals.
16. La reincidència en els fets o conductes qualificades com faltes lleus, llevat les de puntualitat dins d'un trimestres, quan haja mitjançant sanció escrita.
Article 62. Faltes molt greus
Es consideraran com faltes molt greus les següents:
1. Més de sis faltes de puntualitat no justificades comeses en el període de sis mesos.
2. Faltar al treball més de dos dies al mes sense causa justificada.
3. El frau, la deslleialtat i abús de confiança en l'exercici del treball; el furt i el robatori, tant als altres treballadors com a l'empresa o a qualsevol persona dins dels locals de l'empresa o fora durant actes de serveis.
4. Inutilitzar, destrossar o causar desperfectes maliciosament en matèries primeres, peces elaborades, obres, eines, ferramentes, màquines, aparells, instal·lacions, edificis, béns i departaments de l'empresa.
5. L'embriaguesa habitual o toxicomania si repercuteix negativament en el treball.
6. La revelació a tercers de qualsevol informació de reserva obligada, quan se'n puga derivar un perjudici sensible per a l'empresa.
7. La concurrència deslleial, segons el supòsits en l'article 21.1. de l'Estatut dels Treballadors.
8. Els maltractes de paraula o obra o faltes greus de respecte i consideració als superiors, companys o subordinats.
9. Causar accidentes greus als companys de treball per imprudència o negligència inexcusable.
10. L'abús d'autoritat per part de qui la tinga.
11. La disminució voluntària i continuada en el rendiment normal del treball.
12. L'emissió maliciosa o per negligència inexcusable d'informes erronis.
13. Autolesionar-se en el treball.
14. L'abandó del treball sense justificació quan ocasione evident perjudici per a l'empresa o siga causa d'accidents per a altres treballadors.
15. L'incompliment de les mesures de seguretat adoptades en el centre de treball quan implique risc d'accident greu.
16. La imprudència punible que cause danys greus en les instal·lacions de l'empresa (maquinària, edificis) o en la producció.
17. La desobediència als superiors que puga motivar trencament manifest de la disciplina, quan se'n derive perjudici notori per a l'empresa o per als altres treballadors.
18. L'assetjament sexual patit pel treballador o per la treballadora, entés com les conductes amb tendència libidinosa, no desitjades pel destinatari o destinatària, que generen un entorn laboral hostil i incòmode objectivament considerat, amb menyscapte del dret de la víctima de complir la prestació laboral en un ambient lliure d'ofenses de paraula i obra que atempten contra la seua intimitat personal.
19. La reincidència en els mateixos fets o conductes qualificades com faltes greus, llevat de les de puntualitat dins del mateix trimestre, sempre que hagen sigut objecte de sanció.
Article 68. Règim de sancions
Correspon a l'empresa la facultat d'imposar sancions en els termes d'allò estipulat en el present conveni.
La sanció de faltes greus i molt greus requerirà comunicació escrita motivada al treballador.
En qualsevol cas, l'empresa informarà els representants dels treballadors de les sancions imposades per faltes molt greus.
Article 69. Sancions
1r. Les sancions que les empreses puguen aplicar segons la gravetat i les circumstàncies de les faltes comeses, seran les següents:
A) Faltes lleus:
a) Amonestació verbal
b) Amonestació per escrit
B) Faltes greus:
a) Suspensió d'ocupació i sou d'1 a 15 dies
C) Faltes molt greus:
a) Suspensió d'ocupació i sou de 16 a 90 dies
b) Acomiadament
2n. Per a l'aplicació i graduació de les sancions que antecedeixen en el punt 1r, es tindran en compte:
a) El major o menor grau de responsabilitat de qui comet la falta.
b) La seua categoria professional.
c) La repercussió del fet en els altres treballadors i en l'empresa.
3r. Prèviament a la imposició de sancions per faltes greus o molt greus als treballadors que tinguen la condició de representant legal o sindical, els serà instruït expedient contradictori per part de l'empresa, en el qual seran escoltats, a part de l'interessat, els restants membres de la representació a què este pertanya, si n'ha.
L'obligació de instruir l'expedient contradictori al·ludit anteriorment s'estén fins a l'any següent a la cessació en el càrrec representatiu.
4t. En aquells supòsits en què l'empresa pretenga imposar una sanció als treballador afiliats a un sindicats, amb caràcter previ a la imposició d'esta mesura, haurà de donar audiència als delegats sindicats, si n'hi ha.
Article 70. Prescripció
La facultat de l'empresa per a sancionar per a les faltes lleis als deu dies, per a les faltes greus als vint dies i per a les molt greus als seixanta dies, a partir de la data en què aquella conegué la comissió, i en qualsevol cas als sis mesos d'haver-se comés.
Article 71. Expedient contradictori
La incoació d'expedient contradictori s'ajustarà a les normes següents:
a) S'iniciarà amb una ordre escrita del representant de l'empresa amb les designacions d'instructor i secretari.
Començaran les actuacions prenent declaració a l'autor de la falta i als testimonis, i s'admetran totes aquelles proves que hi aporten.
Seguidament seran escoltats el Comité d'Empresa, els delegats de personal o la resta d'ells. I s'inclouran en les diligències de l'expedient totes aquells proves o al·legacions que aporten.
b) La tramitació de l'expedient, si no cal aportar proves de qualsevol classe que siguen de llocs distints a la localitat on s'incoe, s'acabarà amb la màxima diligència, una vegada incorporades les proves a l'expedient.
c) La resolució recaiguda es comunicarà per escrit, expressant les causes que la motivaren i les dates en què es produïren, i l'interessat haurà de firmar el duplicat. En el cas que es negue a firmar, se li farà la notificació davant de testimonis.
Es farà constar també la data de recepció d'este comunicat, el dia d'inici d'efectes de la sanció, així com el seu acabament, si n'hi ha.
Una còpia d'esta comunicació es lliurarà al Comité o als delegats de personal que participaren en l'expedient, dins dels cinc dies hàbils següents a la recepció de l'escrit per l'infractor.
Capítol X
Seguretat i salut en el treball
Capítol regulat en el IV Conveni General de Derivats del Ciment i que es recull íntegrament en el present conveni autonòmic, tal com es desplega a continuació.
Article 72. Condicions generals
1. Exposició de motius.
Les parts firmants del present conveni són conscients de la necessitat dur a terme una política operativa en la prevenció dels riscos professionals, d'adoptar les mesures necessàries per a l'eliminació dels factors de riscos i accident en les empreses, de foment de la informació als treballadors, de la formació d'estos i dels seus representants.
La integració de la prevenció en tots els nivells jeràrquics de l'empresa implica l'atribució a tots ells i l'assumpció per estos de l'obligació d'incloure la prevenció de riscos en qualsevol activitat que realitzen o ordenen, i en les decisions que adopten en tots els àmbits i processos productius.
Per això, entenem necessària la millora i adaptació de la LPRL i les normatives que l'amplien a les circumstàncies específiques de les empreses que engloba este conveni.
2. Comissió Paritària de Seguretat i Salut Laboral.
Es constituïx la Comissió Paritària Sectorial de Seguretat i Salut d'àmbit estatal que estarà composta per quatre representants de les organitzacions sindicals (FECOMA-CCOO i MCA-UGT) i quatre de la representació empresarial (ANEFHOP I FEDECE) firmants d'este conveni.
Les normes de funcionament s'establiran a través del reglament corresponent que es realitzarà en la primera reunió després de la firma d'este acord. Podran realitzar entre altres les funcions següents:
S'encarregarà de desenvolupar, vigilar el compliment i interpretar els continguts del present capítol.
Proposar la realització d'estudis, anàlisis i diagnòstics de les condicions de treball, danys de la salut, i implantació de l'activitat i gestió preventives en l'àmbit sectorial.
Propostes d'actuació per a portar a terme accions que actuen sobre les deficiències i problemes detectats.
Plans de formació específica per als treballadors i treballadores.
Criteris per a l'avaluació de riscos, la planificació de la prevenció, l'organització de la prevenció, la vigilància de la salut, els sistemes de formació i informació.
Propostes, desenvolupar i gestionar la sol·licitud d'ajudes econòmiques davant d'institucions i fundacions públiques o privades per a dur a terme plans d'actuació.
Mitjançar en les empreses en matèria de seguretat i salut en el treball.
Davant del plantejament per alguna de les parts d'un procediment de conflicte col·lectiu que tinga relació amb la matèria plantejada del conveni i prèviament a l'inici d'un procediment administratiu o judicial, s'informarà detalladament a la dita comissió sobre les circumstàncies que concorren i esta emetrà un dictamen en què proposarà, si és el cas, les distintes possibilitats que es poden considerar per a evitar el conflicte.
Durant el termini d'un mes la comissió podrà demanar a les parts qualsevol tipus de documentació, anàlisi, estudis, etc., que considere convenient a fi de valorar amb la deguda objectivitat les circumstàncies que concórreguen.
Una vegada notificada a les parts el dictamen amb les conclusions que si és el cas estime convenients per a la solució del conflicte i si estes no foren adequades a la seua pretensió es deixa a la seua voluntat el plantejament del conflicte col·lectiu de conformitat amb la legislació vigent sobre la matèria.
Per al millor desenvolupament de les activitats previstes les parts podran designar els assessors que estimen necessaris.
3. Organització preventiva.
Tot centre de treball es dotarà d'una planificació de l'activitat preventiva, també de personal de la mateixa empresa amb formació suficient, per a executar les prescripcions del pla així com fer efectiva la integració de l'empresa amb els servicis prevenció de què es dote. Els representants legals dels treballadors participaran en la seua elaboració, seguiment i avaluació dels resultats aconseguits.
En l'àmbit de la prevenció de riscos l'empresa tindrà en compte la legislació vigent aplicable de tal forma que es pose de manifest:
a) Que la prevenció de riscos laborals s'ha integrat en el sistema general de gestió de l'empresa, tant en el conjunt de les seues activitats com en tots els nivells jeràrquics d'esta.
b) Que han sigut identificats els perills i avaluats els riscos a què s'exposen els treballadors en el lloc de treball, tant en relació amb els equips de treball com amb l'entorn del lloc de treball.
c) Que la concepció i utilització dels equips i llocs de treball són segurs, d'acord amb els principis de l'acció preventiva establits en l'article 15 de la LPRL.
d) Que s'ha previst una adequada gestió e manteniment dels equips de treball a fi que la seguretat no resulte degradada.
e) Que s'han previst mesures adequades per a eliminar els perills i minimitzar els riscos, per a aconseguir els objectius fixats per la legislació laboral.
f) Que l'estructura, la dedicació de personal, els mitjans dels òrgans de prevenció i els mitjans econòmics, són adequats i suficients per a l'activitat preventiva.
g) Que s'han integrat en l'activitat preventiva les mesures d'emergència i vigilància de la salut, previstes en els articles 20 i 22 de la LPRL.
h) Que es controlen periòdicament les condicions, l'organització, els mètodes de treball i l'estat de salut dels treballadors.
i) Que s'han previst i programat la formació, informació, consulta i participació adequada del personal, en matèria de seguretat i salut.
j) Que s'han previst les mesures necessàries per a garantir la coordinació d'activitats empresarials en el centre de treball.
En tot cas, la planificació haurà de registrar totes les incidències sobre seguretat i salut que es produïsquen en la vida de l'empresa, així com els controls periòdics de les condicions de treball i de l'activitat dels treballadors, les mesures en matèria de seguretat i salut, i els resultats de les avaluacions o auditories del sistema de gestió de prevenció de riscos laborals.
Tota activitat preventiva aprovada haurà d'incorporar el termini per a portar-la a cap i les mesures provisionals de control del risc. En el cas que el període en què haja de desenvolupar-se la dita planificació comprenga més d'un any, s'hauran d'indicar, dins de la programació anual, les accions provisionals a implantar en el període.
Tot lloc de treball amb risc d'exposició a agents químics o físics, com ara calor, pols, tòxics, soroll, càrregues, etc., haurà de ser avaluat havent-se informat prèviament als delegats de prevenció per a facilitar-los la seua presència.
4. Drets i obligacions dels treballadors en matèria de prevenció de riscos laborals.
El treballador, en la prestació dels seus servicis, tindrà dret a una protecció eficaç d'acord amb la normativa vigent en matèria de prevenció de riscos laborals.
El treballador estarà obligat a observar en el seu treball les mesures legals, reglamentàries i que determine l'empresa en matèria de prevenció de riscos laborals.
El treballador estarà obligat a seguir i complir les directrius que es deriven de la formació i informació que reba de l'empresa. D'una manera general, el treballador haurà de complir les obligacions que preveu l'article 29 de la Llei 31/95 de Prevenció de Riscos Laborals.
5. Vigilància de la salut
Amb independència d'allò establit en aquelles disposicions legals relacionades amb la protecció de riscos específics o activitats d'especial perillositat, les empreses estaran obligades a realitzar els reconeixements mèdics següents:
1. Reconeixements periòdics anuals per a la vigilància en el canvi de condicions psíquiques o sanitàries causades o no pel treball. Si s'advertix alguna malaltia el servici mèdic propi o concertat dins del Servici de Prevenció informarà l'interessat i se li orientarà sobre les seues conseqüències i millor forma de tractament. Es reconeixen com a protocols mèdics sectorials d'obligada aplicació els editats pel Ministeri de Sanitat i Consum.
2. Tot treballador tindrà una història clínica que li serà confeccionada en practicar-se el primer reconeixement mèdic i que tindrà caràcter secret. Quan finalitze la relació laboral, el Servici de Prevenció li entregarà una còpia de l'historial clínic laboral a petició del treballador.
3. Estes mesures de vigilància i control de la salut dels treballadors es duran a terme respectant sempre el dret a la intimitat i a la dignitat de la persona del treballador i la confidencialitat de tota la informació relacionada amb el seu estat de salut. Estes dades no podran ser usades amb fins discriminatoris ni en perjuí del treballador.
4. Els informes previs dels representants dels treballadors en relació amb el caràcter voluntari o obligatori dels reconeixements mèdics periòdics recolliran l'obligatorietat de la seua realització a partir d'aquell en què s'haja detectat algun canvi de condicions psíquiques o sanitàries que puguen constituir una amenaça seriosa i previsible per a la salut del treballador o dels seus companys de treball.
5. Davant d'absència de representació, i tenint en compte la faceta eminentment preventiva de les disposicions legals i contractuals en vigor, els sindicats firmants del present conveni consideren de realització obligatòria estos reconeixements quan es donen les circumstàncies assenyalades en el paràgraf anterior, este apartat tindrà el valor d'informe previ als efectes establits en el punt 4t de l'article 22 de la Llei 31/95 de 8 de novembre.
6. Els reconeixements mèdics seran considerats com a temps de treball, en el cas de ser treballadors a torns els reconeixements mèdics hauran de ser planificats de manera que coincidisquen amb el torn de matí. Amb caràcter excepcional, altres situacions diferents de les regulades anteriorment seran organitzades amb els delegats de prevenció.
7. S'establiran protocols per a la vigilància de la salut que atenguen els distints riscos a què s'hagen sotmés els treballadors compresos en el present conveni, dels quals s'informarà prèviament els representants dels treballadors.
6. Roba de treball i equips de protecció individual.
1. Tots els treballadors disposaran de dos equipaments de roba de treball complets en funció de la climatologia, complementada amb aquelles peces necessàries per al seu reforç calorífic o impermeable (parques, jupetins, gorres, impermeables). L'equip necessari s'entregarà a aquells treballadors de nova contractació al començament de la seua activitat.
El deteriorament involuntari d'estes peces per causa del propi treball, donarà lloc a la substitució immediata.
De la mateixa manera, s'haurà de consultar abans en el comité de seguretat i salut o, si no n'hi ha, amb el delegat de prevenció, sobre la roba de treball amb la finalitat d'aconsellar l'empresa perquè trie aquella que respecte les mesures de seguretat i salut, així com de la seua millor adaptació a cada lloc.
2. També els seran entregats els equips de protecció individual en aquells treballs que així ho requerisquen. Quan hi haja discrepància entre treballador i empresa sobre l'ús dels equips de protecció individual apropiats, es traslladarà el problema al comité de seguretat i salut o, si no n'hi ha, al delegat de prevenció, que emetrà l'oportú informe.
Davant de la presència de qualsevol contaminant físic, químic o biològic detectat en l'avaluació de riscos, encara que no se supere el valor límit ambiental vigent, l'empresari estarà obligat a entregar els equips de protecció individual a aquells treballadors que els ho sol·liciten.
7. Formació
Es definixen adequats en l'àmbit d'este conveni, de conformitat amb l'article 19 de la LPRL els programes formatius teoricopràctics, per a cada ofici i lloc, el disseny i continguts dels quals seran desenvolupats per la Comissió Paritària de Seguretat i Salut, a més dels que dissenye la mateixa empresa, d'acord amb el que establix l'article 1 del present capítol. En concret es definixen:
La formació inicial la duració de la qual serà de 3 hores mínim, que haurà de recollir entre altres:
- Conceptes bàsics sobre l'organització elemental de la prevenció.
- Tècniques preventives elementals sobre riscos genèrics i la seua prevenció.
- Primers auxilis i plans d'emergència.
I la formació específica per oficis a tots els treballadors la duració dels quals serà de 3 hores anuals com a mínim.
- Tècniques preventives d'ofici i funció.
- Mitjans, equips i ferramentes.
- Interferències en activitats.
- Drets i obligacions.
- Anàlisi dels accidents produïts l'any anterior.
La formació en matèria de prevenció serà acreditada per la Comissió Paritària de Seguretat i Salut de manera que permeta identificar els treballadors que l'han rebuda, i no duplicar-la, encara que canvien d'empresa sempre que ambdues estiguen acollides a este conveni col·lectiu.
Article 73. Delegats de prevenció
En compliment de les seues obligacions preventives l'empresa facilitarà als delegats de prevenció i components del Comité de Seguretat i Salut en el Treball un curs equiparable al nivell bàsic de 50 hores segons el que preveu el Reglament de Servicis de Prevenció.
Els delegats de prevenció disposaran d'un crèdit horari afegit d'1 hora setmanal per a realitzar les seues activitats inherents en el centre de treball. Este temps es podrà acumular a petició dels delegats, inclusivament per a la realització de cursos de formació en matèria de prevenció i medi ambient.
Els delegats de prevenció tindran les facultats afegides de medi ambient, als quals se'ls haurà de facilitar informació:
- De les situacions anòmales que es produïsquen relacionades amb el medi ambient, incloent-hi les dades ambientals periòdiques que es necessiten per a l'anàlisi de les dites anomalies.
- De les mesures que s'adopten per a resoldre les dites anomalies.
- Dels acords i de les decisions que les autoritats competents adopten respecte al centre de treball relacionats amb estos aspectes, així com els efectes i mesures a concretar en cada moment.
- El desenvolupament legislatiu autonòmic, nacional o comunitari sobre medi ambient.
- La representació dels treballadors podrà proposar iniciatives tendents a la millora de la situació mediambiental.
- S'establiran programes de formació específica per a estes matèries que permeten un millor coneixement dels problemes mediambientals.
- Compromís empresarial d'utilitzar sistemes de gestió mediambiental, per a gestionar els processos mediambientals i garantir de manera sostenible la defensa del medi ambient.
Article 74. Comité de seguretat i salut
En els centres de treball on hi haja més de 30 treballadors i menys de 50 es constituirà un Comité de Seguretat i Salut en el treball format per dos delegats de prevenció, nomenats entre els delegats del personal i el mateix nombre de representants de l'empresa, els acords adoptats del qual tindran caràcter vinculant.
En la documentació a què fa referència l'article 23 de la LPRL s'adjuntarà formant un tot amb esta les decisions del Comité de Salut i Seguretat amb la data, l'àmbit d'actuació i el temps d'implantació, també les observacions que els representants dels treballadors consideren oportunes.
Les reunions del Comité de Seguretat i Salut es realitzaran mensualment i de forma excepcional davant de fets greus en el termini de 24 hores a sol·licitud de qualsevol de les parts que el constituïxen. En els centres de treball on no hi haja obligació de constituir Comité de Seguretat i Salut, es programaran obligatòriament reunions periòdiques mensuals amb el delegat de prevenció.
Els components del servici de prevenció, així com les persones que realitzen habitualment les seues labors en esta matèria incloent-hi el personal del servici mèdic no podran formar part com a representants de l'empresa en les reunions d'este òrgan, i hauran d'assistir-hi si les parts ho consideren oportú amb veu però sense vot i amb l'objecte d'assessorar tècnicament el Comité.
Article 75. Situacions especials de risc
Quan el canvi de lloc de treball a què fa referència l'article 24 de la LPRL no siga tècnicament o objectivament possible o no puga raonablement exigir-se per motius justificats, la treballadora podrà sol·licitar la suspensió del seu contracte de treball, amb reserva del lloc i sol·licitar la prestació econòmica de la Seguretat Social. En estos supòsits, l'empresa complementarà este subsidi fins a arribar al cent per cent de la base reguladora mentre dure la dita situació.
Igualment durant el període de lactància i fins que el fill tinga l'edat de 9 mesos es podrà reduir la jornada laboral en una hora ja siga a l'inici o final d'esta sense disminució del salari, o acumular la dita hora a fi d'ampliar el permís per maternitat a la finalització d'este.
Quan un treballador siga considerat especialment sensible a determinats riscos del seu lloc de treball, i no hi haja un lloc equivalent exempt d'exposició als dits riscos, el treballador haurà de ser destinat a un lloc no corresponent al seu grup o categoria equivalent, compatible amb el seu estat de salut, si bé conservarà, com a mínim, el dret al conjunt de retribucions del seu lloc d'origen.
Article 76. Dret a expedient contradictori
En el cas que una empresa pretenga sancionar algun treballador per la paralització del treball basant-se en l'apreciació de risc greu i imminent, procedirà a l'obertura d'expedient contradictori en què seran escoltats, a més de l'interessat, el membres de la representació legal dels treballadors i el Comité de Seguretat i Salut o el Delegat de Prevenció, si és el cas.
Article 77. Agents sectorials de prevenció
La Comissió Paritària de Seguretat i Salut en el Treball s'encarregarà de desenvolupar en el sector l'Estratègia Espanyola de Salut Laboral després de la seua aprovació en la Comissió Nacional de Seguretat i Salut en el Treball. El desenvolupament d'esta estratègia i la seua implantació en el sector de Derivats del Ciment d'Espanya haurà d'estar finalitzat abans del 31 de desembre.
Capítol XI
Permisos, llicències i excedències
Article 78. Permisos i llicències
El treballador, amb avís previ i justificació, es podrà absentar del treball pel temps i en les condicions establides en l'annex V, quadre de permisos i llicències.
El preavís serà sempre obligatori, llevat de supòsits i situacions excepcionals i imprevisibles que no permeten preavisar de l'absència, cas en què s'acreditaran al seu moment suficientment.
Els efectes dels permisos i de les llicències s'estendran així mateix a les parelles de fet sempre que consten inscrites en el registre corresponent.
Article 79. Visita mèdica
A més de les absències previstes en l'annex V, quadre de permisos i llicències mencionat en l'article anterior, el treballador podrà absentar-se del treball per a assistir a la consulta del metge d'atenció primària o a la del metge especialista, un màxim de 4 vegades a l'any, amb una duració màxima de 3 hores cada una d'elles, haurà de sol·licitar, sempre que siga possible, permís per a assistir a la consulta i haurà de presentar el volant justificatiu degudament emplenat com a justificant de l'assistència a la visita. Els conceptes a meritar seran els assenyalats en l'annex V mencionat a excepció del complement no salarial.
Article 80. Excedència forçosa
L'excedència forçosa es concedirà per designació o elecció per a un càrrec públic o sindical que impossibilite l'assistència al treball, i donarà lloc al dret a la conservació del lloc de treball i al còmput de l'antiguitat durant la seua vigència. El reingrés se sol·licitarà dins del mes següent al cessament en el càrrec públic o sindical, este dret es perdrà si es fa transcorregut el dit termini.
Article 81. Excedència voluntària
1. El treballador amb, almenys una antiguitat en l'empresa d'un any, tindrà dret que se li reconega la possibilitat de situar-se en excedència voluntària per un termini no inferior a quatre mesos ni superior a cinc anys. En els supòsits en què el treballador estiga subjecte a un contracte de duració temporal, la duració màxima de l'excedència voluntària, en cap cas, podrà superar la de la duració del contracte. Este dret sols podrà ser exercit de nou pel mateix treballador, si és el cas, si han transcorregut quatre anys des del final de l'excedència anterior, llevat de casos excepcionals, en què de mutu acord es podrà reduir el dit termini.
2. Els treballadors tindran dret a un període d'excedència computable a efectes d'antiguitat, no superior a cinc anys, per a atendre cada fill, tant quan ho siga per naturalesa com per adopció comptat des de la data de naixement o adopció. Este mateix dret d'excedència i en les mateixes condicions i duració podrà ser exercit pel treballador per a l'atenció de familiars fins a segon grau de consanguinitat o afinitat. Els fills successius donaran dret a un període d'excedència que, si és el cas, posaraàfi al que s'estava gaudint. Quan el pare i la mare treballen, sols un d'ells podrà exercir este dret. Durant el primer any, a partir de l'inici de la situació d'excedència per a l'atenció de fills de fins a cinc anys, es tindrà dret a la reserva del lloc de treball.
3. El treballador excedent tindrà dret al reingrés i incorporació automàtica, sempre que ho sol·licite amb, almenys, un mes d'antelació durant els tres primers anys d'excedència. Per als restants anys d'excedència conservarà tan sols un dret preferent al reingrés en les vacants, d'igual o similar categoria a la seua, que hi haja o es produïsca en l'empresa, i sempre que ho sol·liciten amb, almenys, un mes d'antelació a l'acabament de l'excedència.
Article 82. Excedència especial
Els treballadors tindran, així mateix, dret, per una sola vegada, a un període d'excedència no superior, en cap cas, a sis mesos, amb dret a la reserva del lloc de treball per als supòsits d'atenció personal cònjuge, pares, fills o germans en situació de malaltia o incapacitat que requerisca la dita assistència. Esta situació haurà de quedar necessàriament acreditada en el moment de la sol·licitud de l'excedència. L'incompliment per part del treballador excedent de la condició motivadora suposa un incompliment contractual per part del treballador que serà considerat com falta molt greu.
Ateses les característiques especials del present supòsit d'excedència, les parts podran fixar les condicions específiques d'aplicació d'esta.
Disposicions comunes per a les excedències
1. En les excedències en què concórrega la circumstància de temporalitat del contracte, la seua duració no es veurà alterada per la situació d'excedència del treballador, i en el cas d'arribar al seu terme durant el transcurs d'esta, s'extingirà este contracte amb la denúncia prèvia preavisada en el termini mínim de 15 dies, llevat de pacte en contrari.
L'incompliment del termini de preavís per part de l'empresari suposarà, exclusivament, l'obligació de compensar econòmicament el treballador en l'import dels dies de falta de preavís, al moment de la seua liquidació.
2. Durant el període d'excedència, el treballador, en cap cas, podrà prestar servicis que suposen una concurrència deslleial en relació amb l'empresa. Si ho fa així, perdrà automàticament el seu dret al reingrés.
3. Els treballadors excedents inclosos en Expedient de Regulació d'Ocupació, tindran els mateixos drets i obligacions que la resta dels treballadors.
Suspensió del contracte de treball per paternitat.
En els supòsits de naixement de fill, adopció o acolliment, el treballador tindrà dret a la suspensió del contracte de treball en els termes establits en l'article 48 bis de l'Estatut dels Treballadors.
Capítol XII
Representació col·lectiva
A. De la representació dels treballadors
Article 83. Comités d'Empresa i delegats de personal
El Comité d'Empresa i els delegats de personal tindran dret a rebre la informació, emetre informes i exercir la labor de vigilància sobre les matèries, expressament previstes per les normes legals vigents. Així mateix, gaudiran de les garanties en matèries disciplinàries, de no discriminació, exercici de llibertat d'expressió i disposició de crèdits horaris previstos en l'article 85.
Article 84. Eleccions sindicals-candidats
Els treballadors que tinguen divuit anys complits i una antiguitat mínima de dos mesos en l'empresa, sempre que hagen superat el període de prova, seran elegibles en les eleccions a representants dels treballadors com es preveu en la secció segona, article 69 i següents de l'Estatut dels Treballadors..
Article 85. Crèdit horari
Els membres del Comité d'Empresa i els delegats de personal, disposaran d'un crèdit d'hores mensuals retribuïdes, d'acord amb l'escala següent:
- Centres de fins a 100 treballadors: quinze hores.
- Centres de 101 a 250 treballadors: vint hores.
- Centres de 251 o més treballadors: trenta hores.
La utilització del crèdit d'hores mensuals retribuïdes recollides en el paràgraf anterior, serà preavisada pel treballador afectat o pel sindicat o organisme que pertoque, amb l'antelació suficient. En tot cas, en la utilització del crèdit d'hores mensuals retribuïdes, per a activitats programades pel sindicat, el preavís es procurarà realitzar amb 48 hores d'antelació.
El crèdit d'hores mensuals retribuïdes dels membres del Comité d'Empresa o delegats de personal, podrà ser acumulable a qualsevol dels seus components, sense ultrapassar el màxim total. Esta acumulació es podrà computar per períodes de fins a 3 mesos.
Perquè puga operar l'acumulació prevista en el paràgraf anterior serà requisit indispensable que es preavise d'esta decisió a l'empresa amb una antelació mínima de 15 dies naturals. Si no s'observa este termini l'acumulació requerirà acord entre les parts.
No es comptabilitzaran dins del crèdit d'hores anteriorment assenyalat, el temps emprat en reunions convocades per la direcció de l'empresa, ni el dels desplaçaments per a assistir a estes reunions, així com el temps emprat en la negociació de convenis, quan l'empresa estiga afectada per l'àmbit del dit conveni.
l crèdit d'hores fixat podrà ser també utilitzat per a l'assistència dels representants legals dels treballadors a cursos de formació o altres activitats sindicals similars determinades pel sindicat a què pertanyen, amb la convocatòria oportuna prèvia i posterior justificació d'assistència.
Els representants dels treballadors i delegats sindicals, durant l'exercici de les seues funcions de representació, percebran les retribucions establides en el capítol XI Permisos, llicències i excedències d'este conveni (vegeu quadre de llicències).
Article 86. Dret de reunió
Els treballadors d'una empresa o centre de treball tenen dret a reunir-se en assemblea, que podrà ser convocada pels delegats de personal, Comité d'Empresa o de centre de treball o per nombre de treballadors no inferior al trenta-tres per cent de la plantilla. L'assemblea serà presidida, en tot cas, pel Comité d'Empresa o pels delegats de personal, mancomunadament, que seran responsables del seu normal desplegament, així com de la presència en l'assemblea de persones no pertanyents a l'empresa. Sols s'hi podran tractar els assumptes que prèviament consten inclosos en l'ordre del dia.
La presidència de l'assemblea comunicarà a la direcció de l'empresa la convocatòria i els noms de les persones no pertanyents a l'empresa que assistiran a l'assemblea i acordarà amb esta les mesures necessàries per a evitar pertorbacions en l'activitat laboral normal. Quan, per qualsevol circumstància, no es puga reunir simultàniament tota la plantilla sense perjudici o alteracions en el desenvolupament normal de la producció, les diverses reunions parcials que s'hagen de realitzar es consideraran com una sola i datades en el dia de la primera.
Les assemblees es realitzaran fora de les hores de treball. La realització de l'assemblea es comunicarà a la direcció de l'empresa amb una antelació mínima de 48 hores, indicant l'ordre del dia, les persones que ocuparan la presidència i la duració previsible.
B. Dels sindicats
Articulo 87. Delegat sindical
En aquelles empreses que compten amb una plantilla superior a 100 treballadors, la representació del sindicat la tindrà un delegat sindical en els termes previstos en l'article 10 de la Llei Orgànica 11/85 de Llibertat Sindical. Este delegat sindical haurà de ser membre de la representació unitària.
En aquells centres de treball amb una plantilla superior a 250 treballadors, la representació del sindicat la tindrà un delegat, en els termes previstos en l'article 10 de la Llei Orgànica 11/85.
El sindicat que al·legue posseir dret a trobar-se representat mitjançant titularitat personal en qualsevol empresa, ho haurà d'acreditar davant d'esta en forma fefaent, i esta reconeixerà, tot seguit, al delegat mencionat la seua condició de representant del sindicat a tots els efectes.
Els delegats sindicals tindran les competències, garanties i funcions reconegudes en les lleis o normes que les despleguen.
El delegat sindical haurà de ser el treballador que es designarà d'acord amb els estatuts del sindicat o central a qui representa, i tindrà reconegudes les funcions següents:
- Recaptar quotes i distribuir informació sindical, fora de les hores de treball, i sense pertorbar l'activitat normal de l'empresa.
- Representar i defensar els interessos del sindicat a qual representa i dels seus afiliats, en el centre de treball, i servir d'instrument de comunicació entre el sindicat o central sindical i la direcció de la empresa.
- Assistir a les reunions del Comité d'Empresa del centre de treball i Comité de Seguretat i Higiene en el treball amb veu i sense vot.
- Tenir accés a la mateixa informació i documentació que l'empresa posa a disposició del Comité d'Empresa, respectant-se les mateixes garanties reconegudes per la llei i pel present conveni als membres del Comité d'Empresa, i estarà obligat a guardar sigil professional en totes aquelles matèries en què legalment pertoque.
- Serà informat i escoltat per la direcció de l'empresa en el tractament d'aquells problemes de caràcter col·lectiu que afecten, en general, els treballadors del seu centre de treball, i particularment els afiliats al seu sindicat que treballen en el dit centre.
El delegat sindical cenyirà les seues tasques a la realització de les funcions sindicals que li són pròpies, ajustant, en qualsevol cas, la seua conducta a la normativa legal vigent.
Les seccions sindicals dels sindicats més representatius tindran dret a la utilització d'un local, on podran dur a terme les seues activitats, en aquells centres de treball amb més de 250 treballadors.
- Participació en les negociacions dels convenis col·lectius: als delegats sindicals que participen en les comissions negociadores de convenis col·lectius, mantenint la seua vinculació com a treballadors en actiu d'alguna empres, els seran concedits permisos retribuïts per estes a fi de facilitar-los la seua labor com a negociadors i durant el transcurs de la negociació mencionada, sempre que l'empresa estiga afectada directament pel conveni col·lectiu de què es tracte.
- Reunir-se, fora de les hores de treball i sense pertorbar l'activitat normal de l'empresa, amb els treballadors d'esta afiliats al seu sindicat.
- Inserir comunicats en els taulers d'anuncis, previstos a este efecte, que puguen interessar els afiliats al sindicat i els treballadors del centre.
- Els delegats sindicals, sempre que no formen part del Comité d'Empresa, disposaran d'un crèdit d'hores mensuals retribuïdes, en iguals termes i contingut que els recollits en l'article 85 d'este conveni.
Article 88. Quota sindical
En els centres de treball, a sol·licitud formulada per escrit per cada un dels treballadors afiliats a les centrals o sindicats legalment constituïts, les empreses descomptaran, en la nòmina mensual, a estos treballadors l'import de la quota sindical corresponent.
El pagament de la quantitat recaptada per l'empresa es farà efectiu, per mesos vençuts, al sindicat corresponent, mitjançant transferència al seu compte bancari.
Les empreses efectuaran les deduccions mencionades, llevat d'indicació en contrari, durant període d'un any.
El treballador podrà, en qualsevol moment, anul·lar per escrit l'autorització concedida.
Article 89. Excedències sindicals
El personal amb antiguitat de tres mesos que exercisca o siga cridat a exercir un càrrec sindical en els òrgans de govern provincials, autonòmics o nacionals d'una central sindical que haja firmat el conveni, tindrà dret a una excedència forçosa pel temps que dure el càrrec que la determina.
Per a accedir el treballador a esta excedència, haurà d'adjuntar a la comunicació escrita a l'empresa, el certificat de la central sindical corresponent on conste el nomenament del càrrec sindical de govern per al qual haja sigut elegit.
El treballador excedent forçós té l'obligació de comunicar a l'empresa, en un termini no superior al mes, la desaparició de les circumstàncies que motivaren la seua excedència, en cas de no efectuar-la en este termini, perdrà el dret al reingrés.
El reingrés serà automàtic i obligatori i el treballador tindrà dret a ocupar una plaça del mateix grup professional i lloc de treball que tenia abans de produir-se l'excedència forçosa.
El temps d'excedència es computarà com d'antiguitat al servici de l'empresa.
Capítol XIII
Ordenació i organització del treball
Article 90. Direcció i control del treball
L'organització i ordenació del treball és facultat de l'empresari, o persona en qui delegue, que podrà implantar els sistemes interns de control que considere oportuns per a verificar el compliment pel treballador de les seus obligacions i deures laborals, que s'haurà d'exercir amb subjecció al que establix este conveni i les altres normes aplicables.
En conseqüència té la facultat d'organitzar-lo de manera que puga aconseguir el màxim rendiment en tots els aspectes: mà d'obra, materials temps, etc., fins al límit racional i científic que permeten els elements de què disposa i la necessària col·laboració del personal per a este objecte, amb subjecció al que establix el present conveni i les altres normes d'aplicació.
Són facultats de l'empresari, entre altres, les següents:
a) La qualificació del treball i de productivitat industrial generalment admesos.
b) La determinació dels sistemes d'organització o mesurament del treball encaminats a obtenir i assegurar els màxims rendiments dels elements, màquines o instal·lacions, ateses les necessitats generals de l'empresa o les específiques d'un determinat departament, secció o lloc de treball.
c) L'adjudicació del nombre de màquines o de tasques necessàries per a la saturació del lloc de treball. La regulació de l'adaptació de les càrregues de treball, rendiment i tarifes a les condicions que resulten del canvi de mètodes operatoris, procés de fabricació, canvi de matèries, màquines o condicions tècniques d'estes.
d) La fixació d'índexs de deixalles, normes de qualitat i normes tècniques de treball.
e) L'exigència d'una vigilància, atenció i neteja de la maquinària i utillatge encomanats al treballador.
f) El canvi de treball i la redistribució del personal de l'empresa d'acord amb les conveniències de la producció i de l'organització, amb subjecció als criteris de mobilitat dins de la pertinença a grups professionals.
g) Introduir, durant qualsevol període d'organització del treball, les modificacions necessàries o convenients en els mètodes, distribució del personal, variacions tècniques de les màquines, utillatge, fórmules, etc.
h) El manteniment del normal desenvolupament de les relacions laborals.
i) Establir o variar les fórmules per al càlcul d'incentius.
j) Exigir l'activitat normal a la totalitat del personal de l'empresa.
Les facultats empresarials descrites seran, en tot cas, exercides sense menyscapte de les competències atribuïdes als representants legals dels treballadors.
En cas de disconformitat dels treballs, exposada a través dels seus representants legals, es mantindran les normes existents en l'empresa en espera de la resolució dels òrgans a què pertoque.
Les empreses que a l'entrada en vigor del present conveni estiguen aplicant els criteris que, quant a productivitat i organització del treball es preveien en extingits convenis provincials, els mantindran, llevat de pacte en contrari, fins al 01/01/2010, a partir d'eixa data la direcció de l'empresa i els representants legals dels treballadors afectats, adequaran el seu sistema sistema organitzatiu conforme als criteris del conveni general del sector.
Article 91. Prestació del treball
1. El treballador està obligat a realitzar el treball convingut, complint les ordres o instruccions de l'empresari en l'exercici regular de les seues facultats directives, i si no n'hi ha, els usos i costums, i haurà d'executar tots aquells treballs, operacions o activitats que se li ordenen dins de la comesa general de la seua competència professional.
Així mateix, haurà de prestar major treball o distint del convingut en els casos de necessitat urgent de prevenir mals, remeiar accidents o danys patits.
2. El treballador haurà de donar compte immediat als seus caps directius dels entrebancs que observe en la realització del seu treball, així com de les faltes o defectes que advertisca en les eines, ferramentes, màquines o instal·lacions relacionades amb la seua comesa, que al seu torn haurà de mantenir en estat de funcionament i utilització en els que d'ell depenga.
3. Fora dels centres de treball o de la seua jornada laboral, queda prohibida, llevat d'expressa autorització de l'empresari o dels qui el represente, la utilització de màquines, ferramentes, aparells, instal·lacions o locals de treball.
4. Per a la deguda eficàcia de la política de prevenció d'accidents en el treball, els treballadors estan obligats a utilitzar els mitjans de protecció que els facilite l'empresari en compliment de la normativa reguladora corresponent.
5. Com a manifestació dels deures generals de col·laboració i bona fe que regixen la prestació del treball, el treballador està obligat a mantenir els secrets relatius a l'explotació i els negocis de l'empresa.
Article 92. Treball «a temps o jornada»
Llevat de pacte en contrari, es presumix que la prestació de treball es concerta en la modalitat denominada "a temps o jornada" en què la retribució es fixa atenent la duració del treball i el rendiment normal definit en este conveni i la contrapartida del qual la constitueixen les taules salarials de les províncies d'este conveni col·lectiu, sempre que el treballador arribe, en el dit temps, al rendiment normal que li siga exigible.
Article 93. Treball a tasca
El treball a tasca consistix en la realització, per jornada, d'una determinada quantitat de treball independentment del temps invertit en la seua realització.
Si el treballador acaba la tasca abans de concloure la jornada diària, l'empresa podrà oferir-li i este acceptar o no, entre continuar prestant els seus servicis fins a l'acabament de la jornada, o que abandone el treball, donant-la per acabada.
En el primer cas, l'empresa haurà de pagar el temps que hi haja entre l'acabament de la tasca i la conclusió de la jornada diària, com si es tractara d'hores extraordinàries, però sense que es computen a l'efecte del límit fixat per a estes en l'article 35.2 de l'Estatut dels Treballadors i sense que es puga exigir durant este període un rendiment superior al normal.
Article 94. Treball a estall
En els treballs a estall o per unitat d'obra i a efectes de la seua retribució, sols s'atén la quantitat i qualitat de l'obra o treball realitzat, que es pagarà per mòduls o unitats determinades, independentment del temps invertit en la seua realització, si bé es pot estipular un termini per a l'acabament, en este cas s'haurà d'acabar dins d'este.
Article 95. Treball a prima o incentiu
Les empreses podran establir per als treballs no mesurats científicament sistemes d'incentivació o primes a la producció, de manera que a un major rendiment en el treball corresponguen normalment uns ingressos superiors als ordinaris.
Si en qualsevol dels treballs remunerats amb incentiu a estall, tasca, amb prima a la producció o per tasca i unitat d'obra a què es referix este capítol, no es produïx el rendiment exigible per causes imputables a l'empresa, a pesar de posar el treballador en l'execució de l'obra la tècnica, l'activitat i la diligència necessàries, este tindrà dret a percebre el 50% de la mitjana de les primes obtingudes en el mes anterior durant els primers 30 dies, el 25% durant els 30 dies posteriors i el 10% durant els 30 dies següents, a partir d'este últim període cessarà l'obligació de l'empresa de remunerar cap quantitat per este concepte.
Si les causes que motivaren la disminució del rendiment són accidentals i no s'estenen a tota la jornada, s'haurà de compensar el treballador el temps que dure la disminució.
Quan els motius no siguen imputables a descurança o negligència de l'empresa i independentment de la voluntat del treballador, es pagarà als treballadors afectats a raó del salari base. Entre altres casos es poden considerar la falta de fluid elèctric, avaries en màquines, espera de força o de materials, falta o disminució de comandes i altres anàlegs.
Per a acreditar el dret al salari bonificat o al salari base en els supòsits anteriors, és indispensable que el treballador haja romàs en el lloc de treball.
Article 96. Organització científica del treball
Als efectes de l'organització científica del treball en les empreses incloses en este conveni que apliquen este sistema, i tots aquells que siguen convenients per a la seua millor marxa i funcionament, es tindran en compte les definicions següents:
a) Activitat normal: s'entén per activitat normal, l'equivalent a 60 punts Bedaux, 100 centesimals o la referència que fixe qualsevol altre sistema de mesurament científic del treball, calculat per mitjà de cronòmetres per qualsevol dels sistemes coneguts o bé aplicant-hi la tècnica d'observacions instantànies denominades «mostreig de treball».
b) Activitat òptima: és la que correspon als sistemes de mesurament amb els índexs 80 o 140 en els sistemes Bedaux o centesimal, respectivament, o la seua equivalència en qualsevol altre sistema de mesurament científic del treball.
c) Rendiment normal: és la quantitat de treball que un operari efectua en una hora d'activitat normal.
d) Rendiment òptim: és la quantitat de treball que un operari efectua en una hora d'activitat òptima.
e) Temps màquina: és el que empra una màquina en produir una unitat de tasca en condicions tècniques determinades.
f) Temps normal: es l'invertit per un treballador en una determinada operació en activitat normal, sense incloure-hi temps de recuperació.
g) Treball lliure: és aquell en què l'operari pot realitzar l'activitat òptima durant tot el temps. La producció òptima en el treball lliure correspon al treball òptim.
h) Treball limitat en activitat normal: és aquell en què l'operari no pot realitzar l'activitat òptima durant tot el seu temps La limitació pot ser deguda al treball de la màquina, al fet de treballar en equips o les condicions del mètode operatiu. Als efectes de remuneració, els temps d'espera deguts a qualsevol de les anteriors limitacions seran pagats com si es treballara activitat normal.
i) Treball limitat en activitat òptima: l'activitat òptima s'obtindrà tenint en compte que el temps de producció mínim és el «temps màquina» realitzat en activitat òptima. En els casos corresponents es calcularan les interferències i pauses de màquina o equip.
Les empreses que no tinguen implantat un sistema de racionalització en els seus centres de treball, en la data de publicació del present conveni, podran establir-lo i, en tot cas, podran determinar el rendiment normal corresponent a cada lloc de treball, a este efecte fixaran la quantitat i la qualitat de la labor que s'ha d'efectuar, així com les restants condicions mínimes exigibles, sense que no fer-ho signifique o puga interpretar-se com a renúncia a este dret.
Article 97. Treball remunerat amb incentiu. Criteris de valoració
Per al seu càlcul i establiment es tindran en compte les circumstàncies següents:
a) Grau d'especialització que el treball que s'ha de realitzar requerisca segons la mecanització de la indústria.
b) Esforç físic i atenció que la seua execució origine.
c) Duresa i qualsevol altra circumstància especial de treball que haja de realitzar.
d) Medi ambient en què el treball es realitze, així com les condicions climatològiques del lloc on s'haja de fer.
e) La qualitat dels materials emprats.
f) La importància econòmica que la labor que s'ha de realitzar tinga per a l'empresa i la marxa normal de la seua producció.
g) Qualsevol altra circumstància de caràcter anàleg a les enumerades.
Article 98. Procediment d'implantació, supressió i revisió dels sistemes de treball
El procediment per a la implantació dels sistemes d'organització del treball serà el següent:
1r. L'empresa notificarà per escrit als representants dels treballadors, si n'hi ha, amb quinze dies d'antelació, el propòsit d'implantar un sistema o un mètode tècnic d'organització del treball, adjuntant-hi la informació necessària.
2n. Una vegada transcorregut el termini anterior, si no s'ha produït acord, l'empresa haurà de sotmetre la decisió a l'Autoritat Laboral. Els representants dels treballadors disposaran d'un termini improrrogable de cinc dies, des de la sol·licitud, per a emetre informe raonat. Transcorreguts quinze dies des de la sol·licitud el silenci administratiu tindrà caràcter positiu.
3r. El període de prova del nou sistema tindrà una duració que podrà ser inferior a dos mesos. Durant el període mencionat es garantirà al treballador el salari mitjà que estiga percebent..
4t. Abans d'acabar el període de prova, els representants dels treballadors, o estos si no n'hi ha, podran expressar el seu desacord, raonat i per escrit davant la direcció de l'empresa.
5é. En el termini de deu dies, després de rebre l'escrit mencionat, l'empresa decidirà sobre les qüestions que plantegen les reclamacions mencionades en el punt anterior. Contra les decisions de l'empresa, es podrà recórrer al jutjat social, i es prolongarà el període de prova mentre esta no s'hi pronuncie.
6é. Durant el període de prova, abans de l'entrada en vigor del nou sistema, s'exposaran en els centres de treball les característiques de la nova organització i les tarifes corresponents. D'igual manera s'actuarà en els casos de revisió del sistema, mètodes o tarifes que impliquen modificacions d'estes últimes.
Article 99. Revisió o modificació dels sistemes
La revisió dels mètodes o tarifes d'incentius es podrà efectuar per l'empresa o a petició dels representants dels treballadors, per algun dels fets següents:
1r. Quan s'aconseguisquen repetidament activitats amb les percepcions que superen el 100 per 100 de les assenyalades per a primes i anàlogues, o en el 40 per 100 de les activitats mesurades.
2n. Quan les quantitats de treball realitzades no es corresponguen sistemàticament amb les normals establides.
3r. Per reforma dels mètodes i procediments industrials, motivada per modernització, mecanització o automatització dels llocs de treball.
4t. Quan en la confecció de les tarifes s'haja incorregut en indubtable error de càlcul.
5é. Quan qualsevol altra circumstància ho aconselle.
Capítol XIV
Formació professional
Capítol regulat en el IV Conveni General de Derivats del Ciment i que s'assumix íntegrament en el present conveni autonòmic, com es desplega a continuació.
Formació professional
Les organitzacions firmants del present conveni, són conscients de la necessitat de potenciar la formació contínua dels treballadors en el sector, i acorden incorporar-hi el contingut del present capítol, com a millor fórmula d'organitzar i gestionar les accions de formació contínua que es promoguen.
En esta matèria, les parts es remeten al que disposa el Reial Decret 395/2007 de 23 de març, (BOE de 11/04/2007), pel qual es regula el subsistema de formació professional per a l'ocupació.
Article 100. Àmbit material
Quedaran subjectes al camp d'aplicació d'estes normes, tots els plans formatius les activitats dels quals queden immerses en el seu àmbit funcional basant-se en el que establix l'article 1 del Reial Decret 395/2007.
Article 101. Iniciatives a la formació
Les organitzacions firmants del present acord, així com les integrades en les d'àmbits inferiors i les empreses i treballadors del sector podran sol·licitar finançament per al desenvolupament de les iniciatives de formació previstes en l'article 4 del Reial Decret 395/2007 de 23 de març, amb els requisits que es contenen en la dita norma i la seua ordre de desplegament.
Article 102. Modalitats de formació i permisos individuals de formació
Les empreses podran optar per qualsevol de les modalitats formatives previstes en l'article 8é del Reial Decret 395/2007 de 23 de març.
No obstant això, l'empresa haurà de sotmetre a informació de la representació legal dels treballadors, i si no n'hi ha, a la necessària conformitat dels treballadors afectats les accions formatives que implante i que els afecten, de conformitat i en els termes previstos en l'article 15 Reial Decret 395/2007 de 23 de març.
S'entén per permís individual de formació, de conformitat amb el que establix l'article 12, apartat del Reial Decret 395/2007, el que l'empresa autoritza a un treballador per a la realització d'una acció formativa que estiga reconeguda per mitjà d'una acreditació oficial, inclosa la corresponent als títols i certificats de professionalitat que constituïxen l'oferta formativa del Catàleg Nacional de Qualificacions Professionals, a fi d'afavorir el seu desenvolupament professional i personal. En conseqüència, el nombre d'hores de permís concedit al treballador per a la seua formació podrà compensar-lo l'empresa a càrrec del seu crèdit per a formació contínua.
Per a poder ser beneficiari dels dits permisos individuals de formació, han de concórrer, de forma acumulativa, els requisits següents:
- Treballadors assalariats que presten els seus servicis en empreses privades o entitats públiques empresarials que cotitzen a la Seguretat Social en concepte de formació professional, i hagen obtingut de l'empresa la concessió del dit permís.
- La formació a què es referixen els permisos individuals haurà d'estar reconeguda per una titulació oficial; tindran esta condició aquelles titulacions que han sigut emeses per qualsevol administració pública, publicades en el Boletín Oficial del Estado i amb validesa en la totalitat de l'Estat espanyol. Igualment, es consideren inclosos els cursos universitaris que tinguen la consideració de títols universitaris propis per resolució de la Junta de Govern o Consell Social de la universitat corresponent. Les titulacions oficials poden ser cursades en centres públics o centres privats, sempre que estos últims estiguen homologats i autoritzats pel ministeri competent en l'àmbit de l'administració General de l'Estat o pels departaments corresponents en l'àmbit de les comunitats autònomes que hagen assumit competències respecte d'això.
- La formació haurà d'estar dirigida tant al desenvolupament o adaptació de les qualificacions tecnicoprofessionals del treballador com a la seua formació personal.
- Queden excloses del permís de formació les accions formatives que no es corresponguen amb la formació presencial. No obstant això, s'admetrà la part presencial de les realitzades per mitjà de la modalitat a distància.
- En tot cas, per a la correcta interpretació i aplicació dels criteris precedents, es tindran a la vista les previsions previstes en els articles 5 i 12 del Reial Decret 395/2007 de 23 de març
Article 103. Comissió paritària sectorial de formació
A) Constitució: a l'empara del que preveu l'article 35 Reial Decret 395/2007 de 23 de març, es constituïx la Comissió Paritària Sectorial de Formació d'àmbit estatal, composta per quatre representants de les organitzacions sindicals i quatre de la representació empresarial firmants d'este conveni.
Estes organitzacions actuaran en la Comissió Paritària Sectorial a través de persones físiques que tindran la representació d'aquelles i, en nom seu, exerciran el dret al vot.
1r - Duració i cessament: els membres de la Comissió Paritària Sectorial exerciran la representació pel període de vigència del present capítol, i podran cessar en el seu càrrec per:
a) Lliure revocació de les organitzacions que els van triar
b) Per renúncia o decisió personal
En qualsevol dels supòsits de cessament, es procedirà de forma immediata a la substitució del membre de la Comissió Paritària sectorial, a estos efectes dins dels quinze dies següents al cessament es notificarà la nova designació per l'organització corresponent.
2n - Domicili social: la Comissió Paritària sectorial tindrà el seu domicili social en la seu de la Fundació Tripartida per a la Formació i l'Ocupació, i podrà lliurement traslladar el seu domicili a qualsevol altre, sent suficient per a això l'acord de les parts.
3r - Secretaria permanent: hi haurà una Secretaria permanent que s'encarregarà de les funcions administratives pròpies d'un òrgan d'esta naturalesa, el domicili de la qual serà l'especificat en el punt anterior. En concret, les funcions d'esta Secretaria seran les següents:
a) Convocar les parts, amb almenys, set dies d'antelació
b) Donar entrada i distribuir als membres de la Comissió les sol·licituds i consultes rebudes.
c) Portar el registre de les actes aprovades i lliurar certificació dels seus acords.
d) Aquelles altres que els siguen encomanades per acord de la Comissió Paritària Sectorial, per al seu millor funcionament.
4t - Reunions de la Comissió Paritària sectorial: la Comissió Paritària sectorial es reunirà en el seu domicili social, amb caràcter ordinari una vegada cada trimestre i, amb caràcter extraordinari, quan així ho sol·licite una de les parts.
Per a cada reunió les organitzacions elegiran entre els seus membres un moderador.
El secretari alçarà acta dels acords adoptats.
Les convocatòries de la Comissió Paritària sectorial les realitzarà la Secretaria permanent d'esta. Les convocatòries es cursaran per mitjà de cartes certificades, telefax o qualsevol altre mitjà que acredite fefaentment el seu enviament i recepció, amb set dies, almenys d'antelació a aquell en què haja de realitzar-se la reunió.
Les reunions que tinguen caràcter urgent, podran convocar-se amb una antelació mínima de quaranta-vuit hores. En la convocatòria haurà de figurar el dia, l'hora i el lloc de la reunió, així com els assumptes a tractar.
En primera convocatòria, la Comissió Paritària sectorial quedarà vàlidament constituïda quan concórreguen a la reunió, presents o representats, les tres quartes parts de la totalitat de membres de cada una de les representacions.
En segona convocatòria, que es realitzarà automàticament mitja hora després de la primera, serà suficient l'assistència personal o per representació, de la meitat més un dels membres de cada una de les representacions.
La representació només podrà conferir-se a un altre membre de la Comissió Paritària sectorial i haurà de fer-se per escrit.
5t - Adopció d'acords: les decisions d'esta Comissió Paritària s'adoptaran per acord conjunt d'ambdues parts (empresarial i sindical) i, en tot cas, es requerirà el vot favorable de la majoria de cada una de les dos representacions. Estos acords no seran efectius fins a l'aprovació de l'acta on consten.
B) Funcions: la Comissió Paritària sectorial tindrà, entre altres les funcions següents:
Intervenir en el supòsit de discrepàncies sorgides en relació amb el que disposa l'article 15.5 del Reial Decret 395/2007 de 23 de març.
Conéixer la formació professional per a l'ocupació que es realitze en els seus respectius àmbits.
Fixar els criteris orientatius i les prioritats generals de l'oferta formativa sectorial dirigida als treballadors.
Participar i col·laborar en activitats, estudis o investigacions de caràcter sectorial i realitzar propostes en relació amb el Sistema Nacional de Qualificacions de Formació Professional i els Centres de Referència Nacional corresponents als seus àmbits respectius.
Elaborar una memòria anual sobre la formació corresponent als seus àmbits.
Conéixer l'agrupació d'empreses en els seus sector prevista en l'article 16.2
Qualssevol altres que els siguen atribuïdes per la normativa de desplegament d'este reial decret.
S'autoritza la Comissió Paritària Sectorial de Formació perquè dicte totes les normes que resulten procedents a fi d'aconseguir l'òptima gestió dels recursos destinats a la formació professional en el sector.
Article 104. Dels temps emprats en formació contínua
Per a aquells treballadors que assistisquen a accions formatives presencials, el 50% de les hores que necessite esta acció serà dins de la jornada laboral, o es deduiran d'esta en el dit percentatge, sempre que es donen les condicions següents:
a) L'empresa podrà denegar l'assistència d'un treballador a una acció formativa, mitjançant resolució motivada, per raons tècniques, organitzatives o de producció. En cas de denegació el treballador podrà recórrer a la Comissió Paritària perquè esta mitjance en la resolució del conflicte.
b) El 50% de les hores a càrrec de l'empresa suposarà un màxim anual de 30 hores per treballador, i es podrà distribuir en una o diverses accions formatives.
c) El treballador sol·licitant haurà d'haver superat el període de prova i tenir, en tot cas, una antiguitat mínima d'un mes en l'empresa.
d) Durant les hores formatives a càrrec de l'empresa, el treballador tindrà dret al salari que li correspondria com si estiguera treballant en hora ordinària.
e) El treballador haurà d'acreditar davant l'empresa l'assistència a l'acció formativa corresponent.
Article 105. Dels recursos per a la formació
L'aplicació d'allò regulat en este capítol sobre formació contínua queda supeditat a l'existència de disponibilitats pressupostàries.
Capítol XV
Suspensió temporal dels contractes de treball
Article 106. Procediment
Les parts firmants del present conveni acorden establir les normes de procediment següents, quan les circumstàncies així ho determinen:
1r. Les empreses podran sol·licitar suspendre temporalment els seus contractes de treball, quan concórrega alguna de les circumstàncies següents:
A) Quan les existències superen els dos mesos d'estoc de producció en qualsevol data de l'any.
B) Excepcionalment les empreses podran sol·licitar esta suspensió sempre que les seues existències superen els trenta dies d'estoc, encara que no superen els dos mesos de producció si, prèviament, la Comissió Mixta Paritària d'interpretació d'este conveni ho ha comprovat i emés informe favorable en este sentit, valorant per a això tots els factors factores causants de la dita situació.
2n. La duració d'esta suspensió no podrà superar els 2 meses en un període d'un any per a cada treballador.
3r. El cessament temporal podrà afectar la totalitat o part de la plantilla, i podrà ser aplicable en forma ininterrompuda o discontínua. En el cas que el cessament temporal afecte solament una part de la plantilla de l'empresa, i mentre es mantinga esta situació, la resta de la plantilla no podrà excedir en el seu treball del rendiment normal, ni efectuar hores extraordinàries.
4t. En cas d'autoritzar la suspensió, el personal afectat percebrà la seua retribució de la forma següent:
La prestació que ha de percebre el treballador, sumades les aportacions de l'entitat gestora i l'empresa, no podrà superar, en cap cas, la quantia de la base reguladora de la prestació per desocupació que li pertoque, una vegada deduïda la part proporcional de gratificacions extraordinàries. Les gratificacions extraordinàries seran percebudes pel treballador íntegrament en els termes i en les dates previstos amb caràcter general per a estes.
5é. La tramitació en les actuacions procedimentals de la suspensió temporal dels contractes de treball s'ajustarà a les previsions de l'article 47 de l'Estatut dels Treballadors, encara que en els seus termes es reduirà sempre a la meitat. En cas que durant la vigència del present conveni, s'apliquen noves normes, estes substituiran les ací recollides. En tots els casos, els terminis previstos en la normativa assenyalada es reduiran a la meitat.
6é. Totes les peticions que es cursen s'hauran de fer sota el principi d'autonomia de les parts per a negociar i amb el coneixement dels representants legals dels treballadors.
7é. En el cas de no afectar la suspensió a tota la plantilla s'haurà d'aplicar, dins del mateix grup del personal, un sistema de rotació entre una suspensió i una altra, siga quin siga l'exercici en què es faça ús d'esta facultat, en funció de la configuració de la plantilla.
8é. L'encarregada de coordinar totes les actuacions seria la Comissió Mixta Paritària d'interpretació del conveni, en el seu àmbit funcional que estudiarà cada cas i recomanarà la procedència o no de la suspensió esmentada. Les parts afectades podran vincular-se o no a esta recomanació.
Capítol XVI
Procediments voluntaris extrajudicials
de solució de conflictes col·lectius
Capítol regulat en el IV Conveni General de Derivats del Ciment i que es recull íntegrament en el present conveni autonòmic, com es desplega a continuació.
Article 107. Preàmbul
Les parts signatàries del present conveni estimen necessari establir procediments voluntaris de solució dels conflictes de caràcter col·lectiu, en no esgotar les tasques encomanades a la Comissió Mixta Paritària les necessitats que sobre això puguen sorgir per les divergències entre empreses i treballadors, en relació amb l'aplicació i interpretació d'allò pactat en este conveni col·lectiu i la seua adequació a les circumstàncies en què es presta i realitza el treball en cada empresa.
Seran susceptibles de sotmetre's als procediments voluntaris de solució de conflictes, aquelles controvèrsies o disputes laborals que comprenguen una pluralitat de treballadors, o en les quals la interpretació, objecte de la divergència, afecta interessos supra personals o col·lectius. Així mateix, tindran caràcter de conflictes col·lectius aquells que, a pesar de ser promoguts per un treballador individual, la seua solució siga extensible o generalitzable a un grup de treballadors.
Els procediments voluntaris per a la solució de conflictes col·lectius hauran de ser promoguts a través de les associacions patronals i sindicals firmants del present conveni col·lectiu autonòmic i comprendran les alternatives de procediment següents:
1ª Interpretació aportada al si de la Comissió Mixta Paritària.
Esta resolució es produirà d'acord amb el que preveu el present conveni.
2ª Mediació.
3ª Arbitratge.
Article 108. Mediació
El procediment de mediació no estarà subjecte a cap tramitació preestablida, llevat de la designació del mediador i la formalització de l'avinença que, si és el cas, assolisca.
El procediment de mediació serà voluntari i requerirà acord de les parts, que faran constar documentalment el contingut de les divergències, designaran el mediador i assenyalaran la gestió o les gestions sobre les quals versarà la seua funció. Se'n trametrà una còpia a la Comissió Mixta Paritària.
La designació del mediador la faran de mutu acord les parts, preferentment entre els experts que figuren inclosos en les llistes que aprove la Comissió Mixta Paritària.
a Comissió comunicarà el nomenament al mediador, i li notificarà a més tots aquells aspectes que siguen necessaris per al compliment de la seua comesa.
Sense perjudici del que estipulen els paràgrafs anteriors, qualsevol de les parts es podrà dirigir a la Comissió Mixta Paritària i sol·licitar els seus bons oficis perquè promoga la mediació. Feta esta proposta, la Comissió Mixta Paritària es dirigirà a les parts en conflicte i els oferirà la mediació.
Si no existix esta petició, quan hi haja raons fonamentades per a això, la Comissió Mixta Paritària podrà, per unanimitat, acordar dirigir-se a les parts instant-les que sol·liciten la solució del conflicte a través de la mediació.
Les propostes de solució que oferisca el mediador a les parts, podran ser lliurement acceptades o rebutjades per estes. En cas d'acceptació, l'avinença aconseguida tindrà la mateixa eficàcia que allò pactat en conveni col·lectiu.
El dit acord es formalitzarà per escrit, i se'n presentarà còpia a l'Autoritat Laboral competent, als efectes i en el termini previst en l'article 90 de l'Estatut dels Treballadors.
Article 109. Arbitratge
Mitjançant el procediment d'arbitratge, les parts en conflicte acorden, voluntàriament, encomanar a un tercer i acceptar per anticipat la solució que este dicte sobre les seues divergències.
L'acord de les parts promovent l'arbitratge serà formalitzat per escrit, es denominarà compromís arbitral i constarà, almenys, dels aspectes següents:
- Nom de l'àrbitre o àrbitres designats.
- Qüestions que se sotmeten a laude arbitral i, si és el cas, criteris de comú acord que es consideren que han de ser observats, així com termini per a dictar-lo.
- Data i firma de les parts.
Del dit acord es faran arribar còpies de compromís arbitral a la Comissió Mixta Paritària i, a efectes de constància i publicitat, a l'Autoritat Laboral competent.
La designació de l'àrbitre o àrbitres serà lliure i recaurà en experts imparcials. Es durà a terme el nomenament en igual forma que l'assenyalada per als mediadors en l'article precedent d'este conveni col·lectiu.
La resolució arbitral serà vinculant i immediatament executiva i resoldrà, motivadament, totes i cada una de les qüestions fixades en el compromís arbitral. El laude arbitral s'haurà de notificar en el termini màxim de deu dies hàbils a partir de la designació de l'àrbitre. Excepcionalment, i, tenint en compte les dificultats del conflicte i la seua transcendència, es podrà prorrogar el termini mencionat, i, en tot cas, s'haurà de dictar el laude abans del transcurs de trenta dies hàbils; així mateix, serà notificat a la Comissió Mixta Paritària i a l'Autoritat Laboral competent.
El laude emés podrà ser impugnat davant la jurisdicció social, segons la modalitat que pertoque.
La impugnació del laude podrà basar-se en:
- Excés quant als límits i els punts que les parts han sotmés a arbitratge.
- Infracció pel contingut del laude d'algunes normes de dret necessari.
Inobservança dels criteris considerats per les parts i traslladats al seu moment a l'àrbitre per a la resolució de l'arbitratge.
La resolució serà objecte de dipòsit, registre i publicació a idèntics efectes dels previstos en l'article 90 de l'Estatut dels Treballadors.
La resolució arbitral tindrà la mateixa eficàcia d'allò pactat en el conveni col·lectiu.
Article 110. Disposicions comunes de la mediació i arbitratge
Una vegada formalitzat el compromís de mediació o arbitratge precedent, les parts s'abstindran d'instar qualssevol altres procediments sobre la qüestió o qüestions subjectes a estos.
Quan un conflicte col·lectiu haja sigut sotmés a arbitratge, les parts s'abstindran de recórrer a vaga o tancament patronal per les causes objecte de controvèrsia mentre duren els procediments d'arbitratge.
Els procediments de mediació i arbitratge es caracteritzaran pels principis de contradicció i igualtat entre les parts. El mediador o àrbitre podrà demanar l'auxili d'experts, si és necessari.
Els procediments de mediació i arbitratge regulats en el present capítol tindran caràcter prioritari respecte d'aquells altres que estiguen regulats en àmbits territorials inferiors a l'estatal, quan les qüestions i els conflictes de caràcter col·lectiu, es presenten com a conseqüència de l'aplicació del present conveni.
Per a la resta de supòsits o situacions, estes normes seran de lliure elecció per a les parts.
Els costos que s'ocasionen en les actuacions previstes en el present capítol seran sufragats per les parts que insten estes actuacions, en els termes que les parts convinguen.
Article 111. Compromís d'adhesió sobre el ASEC
Independentment del que preveuen els articles anteriors les parts firmants del present conveni autonòmic acorden subscriure la seua adhesió a l'Acord sobre Solució Extrajudicial de Conflictes Col·lectius (TAL) de la Comunitat Valenciana.
Capítol XVII
Prestacions complementàries a les de Seguretat Social
Article 112. Indemnitzacions
Els treballadors afectat pel present conveni tindran dret a percebre indemnitzacions complementàries a les prestacions de Seguretat Social, en els supòsits i en les quanties que es detallen:
a) En cas de mort derivada de malaltia comuna o accident no laboral, 1.800 euros o l'import d'una dotzena part de les retribucions anuals previstes en el conveni aplicable en cada moment.
b) En cas de mort, incapacitat permanent total, absoluta o gran invalidesa, derivades d'accident de treball o malaltia professional:
Any 2008: 46.000 euros
Any 2009: 48.000 euros
Any 2010: 50.000 euros
En los supòsits de mort, les indemnitzacions establides es pagaran a qui o als qui el treballador finat haja declarat beneficiari i, si no ho ha fet, al cònjuge, fills, pares, germans i altres hereus legals, per eixe ordre.
Quant a la data de fixació d'efectes del fet causant, s'ajustarà, en tot cas, a la data en què s'haja produït l'accident. En els supòsits de malaltia professional es prendrà com a data d'efectes, aquella en què l'òrgan competent declare per primera vegada la seua existència.
La data d'entrada en vigor en l'aplicació de les indemnitzacions anteriors serà als 30 dies de l'entrada en vigor del present conveni col·lectiu.
Article 113. Complements per incapacitat temporal
1. Complement per incapacitat temporal derivada d'accident de treball o malaltia professional
Com a complement a les prestacions a càrrec de l'entitat gestora, els treballadors que es troben en situació d'incapacitat temporal derivada d'accident de treball o malaltia professional, percebran un complement fins a arribar al 100% de la base de cotització del mes anterior, sense incloure-hi la part d'hores extraordinàries, ni la prorrata de les pagues extraordinàries que es percebran íntegres en les seues dates de pagament a estos efectes.
2. Complement per incapacitat temporal derivada de malaltia comuna o accident no laboral
2.1. Els treballadors de les empreses que tinguen centres de treball a Castelló i València, des de l'entrada en vigor del present conveni fins al 31/12/09 percebran un complement sobre les prestacions per incapacitat temporal derivada de malaltia comuna o accident no laboral, segons les estipulacions següents:
A. Si l'índex d'absentisme definit en el paràgraf b) d'este article és igual o del inferior al 3% prenent la mitjana dels 12 mesos anteriors al període que es liquida més la del mateix mes de liquidació (mitjana 12 mesos + índex del mes) / 2, els treballadors que es troben situació d'incapacitat temporal derivada de malaltia comuna, o accident no laboral, percebran un complement fins a arribar al 100% de la base reguladora en els termes indicats en el paràgraf anterior a partir del desé dia de la baixa i mentre dure esta situació. En els casos d'hospitalització, es pagarà el 100% des del primer dia.
B. S'entendrà per absentisme la falta al treball per incapacitat temporal derivada de malaltia comuna o accident no laboral i serà el resultat de la fórmula següent:
Hores d'absència per IT derivades
de malaltia comuna o accident no
laboral del període considerat
Absentisme = ------------------------------------------------ x 100
Hores teòriques laboral del període
considerat per nombre de treballadors
de plantilla
L'índex d'absentisme resultant serà publicat mes a mes i de forma acumulada en els taulers d'anuncis de cada empresa i lliurada còpia als representants legals dels treballadors per al seu control.
En cas de no haver representants legals, estos índexs seran facilitats als sindicats firmants d'este conveni.
L'incompliment de qualsevol d'estos requisits no alliberarà les empreses del pagament del complement d'incapacitat temporal de l'article anterior encara que el seu índex siga superior al 3%.
2.2. A partir del 01/01/2.010, els treballadors de les empreses que tinguen centres de treball en les províncies de Castelló i València, i des de l'entrada en vigor del present conveni els treballadors de les empreses que tinguen centres de treball a Alacant, que es troben en situació d'incapacitat temporal derivada de malaltia comuna o accident no laboral, percebran un complement fins a arribar al 100% de la base de cotització del mes anterior, sense incloure-hi la part d'hores extraordinàries, ni la prorrata de les pagues extraordinàries que es percebran integres en les seues dates de pagament a estos efectes, des del primer dia de la baixa fins als 240 dies d'IT.
Article 114. Jubilació forçosa
Com a política de foment de l'ocupació i per necessitats del mercat de treball en el sector, i independentment dels supòsits de jubilació voluntària anticipada, s'estableix la jubilació forçosa als 65 anys d'edat dels treballadors que tinguen cobert el període de legal de carència per a obtenir-la i complisquen els altres requisits exigits per la legislació de la Seguretat Social. Esta mesura anirà acompanyada, en cada empresa, pel sosteniment de l'ocupació, la transformació de contractes temporals en indefinits o la contractació de nous treballadors.
Article 115. Jubilació parcial per mitjà de contracte de relleu
Les parts convenen introduir l'aplicació del contracte de relleu (modalitat contractual que es regix pel que disposa l'article 12. 6 de l'Estatut dels Treballadors, segons l'última redacció incorporada per la Llei 12/2001 de 9 de juliol i pel Reial Decret 1131/2002 de 31 d'octubre) en el sector, a fi de fomentar l'ocupació per mitjà del rejoveniment de plantilles i el relleu generacional necessari per a les empreses i treballadors del sector, compatibilitzant l'ocupació a temps parcial amb la percepció de la pensió de jubilació, per mitjà de la utilització de les fórmules legals actualment vigents dirigides a facilitar la seua implantació.
Esta modalitat contractual s'ha mostrat com la més idònia perquè les empreses puguen conservar l'important patrimoni de què són portadors els treballadors que, havent arribat els màxims estadis de l'experiència, han de transmetre els seus coneixements als treballadors de relleu de recent incorporació.
El contracte de relleu és el que es concerta amb un treballador en situació de desocupació o que tinga concertat amb l'empresa un contracte de duració determinada, per a substituir parcialment un treballador de l'empresa que accedix a la pensió de jubilació de forma parcial, perquè la percep simultàniament amb la realització d'un treball a temps parcial en la mateixa empresa.
Este contracte es formalitzarà sempre que ho sol·licite el treballador, i s'haurà de subscriure, en el menor temps de termini possible que mai excedirà de 2 mesos, per escrit, en model oficial on haurà de constar necessàriament el nom, l'edat i les circumstàncies professionals del treballador substituït, i el treballador i l'empresa hauran de concertar, en les condicions establides en el present article, una reducció de la seua jornada de treball i del seu salari.
La reducció de jornada serà la màxima possible per la qual cosa el treballador rellevat passarà a treballar el 15% de la jornada ordinària, cobrant la jubilació parcial corresponent al 85% restant, sempre que reunisca les condicions generals exigides per a tenir dret a la pensió contributiva de jubilació de la Seguretat Social a excepció de l'edat, que haurà de ser inferior, com a màxim, cinc anys a l'exigida.
La jornada de treball del treballador de relleu que substituïsca el treballador rellevat jubilat parcialment, així com el seu salari seran del 85%. El treballador rellevat passarà a treballar un 15% de jornada ordinària i se li remunerarà amb un 15% del seu salari, El 85% restant el percebrà el treballador rellevat per mitjà de la seua pensió contributiva de jubilació. El lloc de treball del treballador de relleu podrà ser el mateix del treballador substituït o un semblant, entenent per això, l'exercici de tasques corresponents al mateix grup professional.
L'execució d'este contracte de treball a temps parcial, i la seua retribució, seran compatibles amb la pensió que la Seguretat Social reconega al treballador en concepte de jubilació parcial, i el contracte de relleu s'extingirà en produir-se qualsevol dels supòsits marcats per la llei, i en tot cas, en complir el treballador substituït l'edat de 65 anys.
Si durant la vigència del contracte de relleu es produïx el cessament del treballador de relleu, l'empresari haurà de substituir-lo, en el menor termini de temps possible i en tot cas no excedirà de 15 dies, per un altre treballador desocupat.
No serà aplicable ni obligatori este article quan l'empresa tinga un pla de pensions del sistema d'ocupació o altres fórmules de jubilació anticipada.
En tots els casos regirà el que disposa la legislació vigent de la seua aplicació.
Article116. Aplicació de la Llei Orgànica per a la igualtat efectiva de dones i homes
Les empreses incloses en l'àmbit d'aplicació del present conveni fomentaran l'aplicació i el compliment de la Llei Orgànica 3/2007, de 22 de març, per a la igualtat efectiva de dones i homes i de qualsevol normativa complementària o que en desplegament d'esta s'aprove en un futur. En particular en matèria de:
- Accés a l'ocupació: la contractació es desenvoluparà sense cap diferenciació per raó de sexe, tant en el procediment com en la publicitat de les vacants.- Condicions de treball, formació, promoció, classificació professional i retribucions no es veuran afectades per raó de gènere i estaran basades en les seues respectives competències, en l'exercici professional i, en tot cas, seguiran criteris objectius.
Disposició final primera
A. Durant els tres anys de vigència del conveni les taules salarials provincials, s'incrementaran cada any en l'IPC previst pel Govern més l'1,4%. Este increment afecta tant els conceptes retributius de caràcter salarial com els de caràcter no salarial i tindrà efectes retroactius a 1 de gener de cada un dels tres anys de vigència d'este conveni col·lectiu.
B. En el cas que a 31 de desembre de cada any l'Índex de Preus al Consum (IPC) supere en el conjunt de l'any el previst pel Govern, 2% per a l'any 2008, es procedirà a efectuar una revisió de les retribucions establides en les taules salarials provincials en l'excés del dit percentatge. Esta revisió retributiva afectarà tots els conceptes salarials i no salarials i tindrà efectes retroactius a 1 de gener. La revisió produïda si és el cas, servirà de base per a la fixació dels salaris de l'any següent.
Disposició transitòria primera:
El pagament dels endarreriments derivats del present conveni, hauran de ser satisfets dins dels 30 dies posteriors a la data de publicació en el DOCV.
Annex I
Taules provincials 2008. IPC previstAnnex II
Als efectes del que disposa el capítol VII, article 34.4 del present conveni, la fórmula para determinar el valor hora a fi de pagar possibles excessos en supòsits de distribució irregular de la jornada serà la següent:
SB + AC + PI + CC + CP + CCC + GE + V = Valor hora ordinària
Hores anuals de treball efectiu
Sent:
SB Salari base
AC Antiguitat consolidada, si és el cas
PI Possibles plusos individuals o complements personals
CC Complement de conveni
CP Complements de lloc de treball
CCC Complements per quantitat i/o qualitat de treball
GE Gratificacions extraordinàries
V Import de les vacances anuals
Annex III
D'acord amb el que estableix l'article 43 del present conveni, el model de Rebut de Salaris vàlid en el sector de Derivats del Ciment, s'ajustarà als conceptes d'estructura continguts en el model annex de l'Ordre Ministerial de 27 de desembre de 1994, incloent-hi la data d'antiguitat del treballador en l'empresa.
Els conceptes de meritació que tinga dret a percebre el treballador, s'ajustaran necessàriament als definits en el capítol VIII d'este conveni general i s'especificaran i detallaran en el Rebut de Salaris amb la precisió i claredat suficient perquè permeten al treballadors conéixer exactament el seu contingut.
Annex IV
A l'objecte d'adaptar les retribucions totals anuals en nombre no superior a 14 pagues, es procedirà de la manera següent:
1r. El procediment de refosa serà el següent:
Les quanties de totes les gratificacions, siga quina siga la seua denominació, que no es corresponguen amb les gratificacions extraordinàries d'estiu i Nadal, es totalitzaran i quantificaran; el resultat obtingut es dividirà entre 14, cas de retribucions mensuals; o entre 425 dies, cas de retribucions diàries. Les quanties així obtingudes passaran automàticament a engrossir el salari base mensual o diari i les gratificacions extraordinàries d'estiu i Nadal.
Annex V
Quadre de permisos i llicències

(1) Mitjana percebut en el mes anterior
(2) A més, per als supòsits de defunció de familiars fins a 2n grau de consanguinitat o naixement de fills, que requerisquen desplaçament a l'estranger, així com malaltia greu per una sola vegada a l'any amb els mateixos requeriments, el treballador tindrà dret a una llicència retribuïda de dos dies naturals i no retribuïda d'altres dos dies
Annex VI
Classificació professional. Taula orientativa

Anexo V
Cuadro de permisos y licencias

(1) Media percibido en el mes anterior
(2) Además, para los supuestos de fallecimiento de familiares hasta 2º grado de consanguinidad o nacimiento de hijos, que requieran desplazamiento al extranjero, así como enfermedad grave por una sola vez al año con los mismos requerimientos, el trabajador tendrá derecho a una licencia retribuida de dos días naturales y no retribuida de otros dos días
Anexo VI
Clasificación profesional. Tabla orientativa
